APMM Terengganu harap kerajaan pertimbang peruntukan pembentangan bajet

TERENGGANU, 16 Jun - Agensi Penguatkuasaan Maritim Malaysia, (APMM) Terengganu berharap kerajaan pertimbang penambahan peruntukan dalam pembentangan bajet akan datang untuk baik pulih dan membuat perolehan aset-aset baharu.  Pengarahnya, Kepten Maritim Muhammad Suffi Mohd Ramli berkata aset yang lebih berkeupayaan untuk berada lebih lama di laut amat diperlukan bagi membendung aktiviti pencerobohan perairan negara.  Kepten Maritim Muhammad Suffi berkata dengan aset sedia ada , keberadaan di laut pada masa kini hanya bagi tempoh tujuh hari. "Sehubungan itu, sekurang-kurangnya lima buat kapal termasuk kapal sokongan logistik pelbagai guna atau “Mothership” diperlukan untuk kegunaan tempoh panjang,""Ketika ini, semua kapal yang dimiliki APMM negeri bersaiz kecil yang berukuran kurang 50 meter yang sedia beroperasi,"

(Pengarah Agensi Penguatkuasaan Maritim Malaysia, (APMM) Terengganu, Kepten Maritim Muhammad Suffi Mohd Ramli)

"Kalau fokuskan perairan Terengganu ini yang berkeluasan hampir 60 km persegi kawasan perairan laut sahaja, saya ingat sekurang-kurangnya lima buah kapal bersaiz besar sekurang-kurangnya untuk mengawal selia kawasan berkeluasan 10,000 km persegi. Kalau kapal kecil, kita nampak beberapa lompong kawasan yang kita nak cover," katanya selepas menyempurnakan Program Latihan Menembak Senjata Api Kecil Maritim Terengganu di Setiu, di sini.Walaupun pemantauan turut dibantu aset udara, kelompongan di kawasan tertentu tetap berlaku disebabkan kekurangan aset untuk menjalankan operasi sepenuhnya. Tambahan pula, statistik Operasi Naga Barat dan Operasi Kuda Laut menunjukkan kecenderungan pencerobohan bot nelayan asing Vietnam di perairan Terengganu turut disumbang faktor negeri yang kaya dengan hasil laut serta terdapatnya banyak pelantar minyak yang masih beroperasi yang menjadi pusat pembiakan ikan.


Jajaran paip baharu atasi masalah air di Kuala Kedah

ALOR SETAR, 16 Jun- Masalah bekalan air bersih yang sering dihadapi puluhan ribu penduduk kawasan Kuala Kedah dijangka berakhir selepas kerja-kerja pemasangan jajaran paip baharu di bawah Projek Menaik Taraf Loji Rawatan Air (LRA) Pelubang di Kubang Pasu siap sepenuhnya nanti.Menteri Besar Kedah Datuk Seri Muhammad Sanusi Md Nor berkata, jajaran paip baharu kira-kira 35 kilometer (km) dari Pelubang itu dijangka siap dalam tempoh tujuh bulan dan ia merupakan sebahagian daripada keseluruhan jajaran paip baharu sepanjang 100km di bawah projek menaik taraf loji itu.Pemasangan jajaran paip baharu itu adalah sebahagian daripada projek menaik taraf LRA Pelubang yang keseluruhannya menelan belanja RM431 juta.“Ia akan selesai isu bekalan air yang sering terganggu di Kampung Tepi Laut, Kampung Laksamana, Taman Bersatu, Pekan Kuala Kedah dan banyak taman perumahan di sekitar Kuala Kedah, ia fokus kepada permintaan air yang tinggi di Kuala Kedah.“Kita ada lebihan air terawat di loji sedia ada, cuma sekarang kena ada paip baharu,” katanya kepada pemberita selepas menyempurnakan majlis pecah tanah projek menaik taraf LRA Pelubang di sini hari ini yang turut dihadiri Pengerusi Bina Darulaman Berhad (BDB) Che Had Dhali.Anak syarikat BDB, BDB Synergy Sdn Bhd merupakan kontraktor lantikan kerajaan negeri untuk projek menaik taraf LRA Pelubang itu.Sementara itu Muhammad Sanusi berkata, Syarikat Air Darul Aman Sdn Bhd (SADA) sedang merancang projek membangunkan sistem mengatasi masalah kehilangan air tanpa hasil (NRW) yang kini menunggu kelulusan pihak Suruhanjaya Perkhidmatan Air Negara (SPAN).“Dibuat secara dalaman oleh SADA dengan melantik beberapa syarikat yang telah dikenal pasti, tinggal lagi kita tunggu kelulusan daripada SPAN yang telah nampaknya sangat positif kepada rancangan yang sedang dilaksanakan. Ia turut melibatkan pelaburan pihak swasta yang berdasarkan Akta SPAN 2006, memerlukan kelulusan khas Menteri, jadi kelulusan khas Menteri sedang diusahakan,” katanya.Terdahulu dalam ucapannya Muhammad Sanusi berkata antara punca utama gangguan bekalan air adalah kerana infrastruktur terutama LRA yang sedia ada sudah terlalu lama dan tidak mampu lagi untuk terus beroperasi secara cekap berbanding keperluan kepenggunaan air meningkat berlipat kali ganda.“Projek menaik taraf LRA Pelubang menelan kos RM431 juta dan setelah siap kelak, insya-Allah akan berupaya untuk memenuhi permintaan bekalan air di sebahagian besar wilayah utara Kedah meliputi daerah Kubang Pasu, Kota Setar serta sebahagian Yan dan Pendang,” katanya.

(Menteri Besar Kedah, Datuk Seri Muhammad Sanusi Md Nor)

Untuk rekod, empat lagi projek menaik taraf LRA ialah melibatkan Lubuk Buntar Lama di Bandar Baharu, Sungai Limau (Baling), Jenun Baru (Pendang) dan Bukit Selambau (Kuala Muda).Sementara itu beliau berkata selain keadaan loji, gangguan itu juga disebabkan masalah NRW yang pada masa ini berada pada tahap 48 hingga 50% dan ia sangat merugikan apabila kerajaan rugi dari segi kos air terbuang manakala bagi rakyat pula situasi itu menyukarkan urusan kehidupan seharian.


Rakan pengasas Rumah Bonda nafi wujud konspirasi

KUALA LUMPUR, 16 Jun - Rakan pengasas Rumah Bonda menafikan wujud konspirasi untuk menjatuhkan Siti Bainun Ahd Razali kerana sifat cemburu.  Saksi kelapan pendakwaan yang juga Pegawai Penyelidik Undang-Undang, Suhana Zam berkata demikian dalam prosiding kes menganiaya seorang remaja Sindrom Down dikenali, Bella.  Dalam prosiding sama, Suhana tidak bersetuju dengan cadangan peguam, Nur A’minahtul Mardhiah Md Nor yang mewakili tertuduh bahawa beliau dan empat rakannya yang lain berkomplot menjatuhkan Siti Bainun.

(Pengasas Rumah Bonda Siti Bainun Ahd Razali hadir di Kompleks Mahkamah Kuala Lumpur hari ini)

Pada 20 Ogos tahun lalu, Siti Bainun didakwa di Mahkamah Sesyen sebagai orang yang dipertanggungjawabkan untuk menjaga Bella yang berusia 13 tahun kerana mengalami kecederaan fizikal dan emosi.  Pada 20 November tahun sama, Siti Bainun sekali lagi didakwa atas pertuduhan menganiaya remaja terbabit.  Prosiding berlangsung dihadapan Hakim Izralizam Sanusi.


Johor kekal dengan kelayakan had umur 21 tahun sebagai ahli dewan negeri

JOHOR BARHU, 16 Jun- Had umur minimum kelayakan untuk menjadi Ahli Dewan Negeri Johor kekal dengan usia 21 tahun dan bukan 18 tahun. Bagaimanapun Sultan Johor, Sultan Ibrahim Sultan Iskandar menyokong hak mengundi diberi kepada individu berusia 18 tahun ke atas. Baginda masih belum memberi persetujuan terhadap pindaan enakmen-enakmen berkaitan yang dibuat pada 6 Januari lalu.  "Pada hemat beta, cadangan menurunkan umur minimum tersebut adalah tidak selari dengan hala tuju kerajaan yang mahu pemimpin berkualiti tinggi dan cukup ilmu pengetahuan. Untuk menjadi ahli dewan, beta rasa mereka belum sesuai," titah baginda semasa merasmikan Mesyuarat Kedua (Pembukaan Rasmi) Penggal Persidangan Pertama Dewan Negeri Johor ke-15 di Kota Iskandar, Iskandar Puteri.

(Sultan Johor, Sultan Ibrahim Sultan Iskandar/FailBERNAMA)

Tambah baginda, program-program belia di Johor perlu diperbanyakkan supaya golongan itu tidak hanyut dipengaruhi budaya rosak, fahaman liberal dan terpesong akidah.Terdahulu, Malaysia meluluskan pelaksanaan Undi18 bermula Februari tahun ini dimana ia diaplikasikan pada Pilihan Raya Umum (PRU) Dewan Negeri Johor Ke-15.PRU tersebut menyaksikan Barisan Nasional (BN) menang 40 kerusi jauh meninggalkan Pakatan Harapan (PH) 11 kerusi, Perikatan Nasional (PN) tiga kerusi dan Ikatan Demokratik Malaysia (MUDA) dan Parti Keadilan Rakyat (PKR) masing-masing satu kerusi.Susulan itu, ADUN Machap yang diwakili Datuk Onn Hafiz Ghazi dipilih sebagai Menteri Besar Johor ke-19 yang baharu.


Operasi SAR mangsa hilang di Sungai Telong ditamatkan

MIRI, 16 Jun- Operasi Mencari dan Menyelamat, SAR mangsa yang hilang di Sungai Telong Kuala Suai berdekatan kawasan ladang Kuala Suai, di Miri pada 8 Jun lepas, ditamatkan pada pukul 6 petang semalam selepas gagal menemui sebarang petunjuk selepas lapan hari Operasi SAR dijalankan.Pemangku Ketua Zon Jabatan Bomba dan Penyelamat Malaysia Zon 6 Miri Penguasa Kanan Bomba Dua Ahmad Nizam Sapaiee dalam satu memberitahu penamatan tersebut adalah atas arahan Ketua Balai Polis Batu Niah. Secara keseluruhan Pasukan Operasi SAR diperluaskan ke radius 13 kilometer bermula dari Pos Kawalan Bomba membabitkan semua agensi terlibat termasuk polis, Angkatan Pertahanan Awam, polis marin, Sarawak Forestry Corporation serta pekerja ladang turut dibantu orang awam.  Operasi pencarian dipecahkan kepada dua sektor iaitu di darat dan air di samping menggunakan khidmat dua ekor anjing pengesan daripada Unit K9 Polis Diraja Malaysia, PDRM Bintulu.  Mangsa yang hilang dikenali sebagai Mohamad Sapie, 37 tahun, warganegara Indonesia dilaporkan hilang di kawasan parit ladang berkenaan pada 7 Jun lalu.

(Operasi pencarian dipecahkan kepada dua sektor iaitu di darat dan air di samping menggunakan khidmat dua ekor anjing pengesan)


Johor mahu kerajaan Persekutuan tambah peruntukan, selenggara fasiliti kerajaan

JOHOR BAHRU, 16 Jun- Kerajaan Persekutuan digesa memberi peruntukkan lebih banyak kepada Johor untuk penyelenggaraan bangunan-bangunan kerajaan serta naik taraf kemudahan awam. Sultan Johor, Sultan Ibrahim Sultan Iskandar bertitah, negeri itu menyumbang hasil lebih RM13 bilion kepada Persekutuan setiap tahun serta menjadi penyumbang pelaburan terbesar negara sejak 2013 hingga 2018.Baginda turut sedih melihat keadaan bangunan persekutuan negeri ini yang tidak diselenggara dengan baik seperti Hospital Sultanah Aminah, Hospital Sultan Ismail serta Kompleks Imigresen, Kastam dan Kuarantin Bangunan Sultan Iskandar. Selain itu, janji kerajaan Persekutuan untuk menaik taraf Lebuh Raya Utara Selatan (PLUS) kepada enam lorong dan Lebuh Raya Senai Desaru kepada empat lorong perlu segera ditunaikan."Perkara ini boleh kita lihat sendiri, keadaan jalan Persekutan yang rosak dan berlubang. Contohnya, jalan Johor Bahru-Mersing dimana struktur jalan disitu membahayakan pengguna jalan raya," titah baginda ketika merasmikan Mesyuarat Kedua (Pembukaan Rasmi) Penggal Persidangan Pertama Dewan Negeri Johor ke-15 di Kota Iskandar, Iskandar Puteri.

(Sultan Johor, Sultan Ibrahim Sultan Iskandar bertitah ketika merasmikan Mesyuarat Kedua (Pembukaan Rasmi) Penggal PersidanganPertama Dewan Negeri Johor ke-15 di Kota Iskandar, Iskandar Puteri)

Tambah baginda, pelaburan Johor merosot sejak 2019 dan jika berterusan, pelaburan besar yang lain tidak dapat ditarik ke negeri ini. Sementara itu, kerajaan Persekutuan diminta menghormati perjanjian yang termaktub antara Persekutuan-negeri semasa Penubuhan Persekutuan Tanah Melayu 1948 dan 1957.Sultan Johor, Sultan Ibrahim Sultan Iskandar bertitah perjanjian itu sepatutnya tidak dicabuli dengan membuat keputusan sendiri.  Baginda yang kecewa dengan tindakan kerajaan Persekutuan membatalkan rayuan tuntutan Pulau Batu Puteh pada 2018 bertitah ia melibatkan tanah dan kedaulatan negeri Johor."Oleh itu, saya mahu kerajaan bertindak tegas terhadap individu ketika itu yang telah melanggar kuasa negeri malah sekiranya kuasa negeri telah dicabuli maka perjanjian Persekutuan itu boleh dianggap terbatal dengan sendirinya dan Johor bukan lagi sebahagian dari Persekutuan," titah baginda lagi.


SPM 2021: Terengganu catat nilai GPN 4.72

KUALA TERENGGANU, 16 Jun- Terengganu mencatatkan keputusan cemerlang dalam peperiksaan Sijil Pelajaran Malaysia, (SPM) 2021 dengan nilai Gred Purata Nasional (GPN) 4.72 berbanding peringkat kebangsaan 4.86.  Pencapaian itu adalah rekod baharu yang dilakar memandangkan calon SPM 2021 adalah kohort pertama yang mengikuti Kurikulum Standard Sekolah Menengah, (KSSM).  Pengarah Pendidikan Negeri, Abdul Muie Ngah berkata, 321 calon memperoleh semua A bagi peperiksaan kali ini. “Lapan sekolah berjaya mencapai keputusan lulus semua mata pelajaran bagi semua calon-calonnya dengan Sekolah Sains Kuala Terengganu (Sester) mencapai Gred Purata Sekolah (GPS) terbaik iaitu 1.40. Peratusan calon lulus semua mata pelajaran pula 58.18% iaitu 9,674 orang. Lapan buah sekolah lulus 100% bagi semua mata pelajaran berbanding enam sebelum ini.  Antara sekolah yang tersenarai adalah SM Sains Kuala Terengganu, SM Imtiaz Kuala Terengganu dan SM Sains Sultan Mahmud.  SM Sains Kuala Terengganu mencapai GPS terbaik dengan 1.40 selain mencapai sekolah semua A terbaik dalam SPM 2021 di Terengganu.

(Pengarah Pendidikan Negeri, Abdul Muie Ngah menyampaikan sijil kecemerlangan kepada pelajar cemerlang SPM 2021)


ALOR SETAR, 16 Jun - 10 calon Sijil Pelajaran Malaysia (SPM) 2021 di Kedah berjaya memperoleh gred A+ iaitu cemerlang tertinggi bagi semua mata pelajaran yang diduduki.Pengarah Pendidikan Negeri Kedah Rozaini Ahmad berkata mereka antara 383 atau 1.52 peratus calon sekolah kerajaan daripada 29,769 calon SPM 2021 di negeri Kedah berjaya memperoleh semua gred A cemerlang bagi semua mata pelajaran. "10 pelajar cemerlang berkenaan 4 daripada Sekolah Menengah Kebangsaan SMK Sin Min Sungai Petani , dua SMK Sultan Badlishah Kulim, dan masing-masing seorang dari SMK Keat Hwa 1 Alor Setar, Sekolah Model Khas Bukit Jenun,Pendang dan SMK Ibrahim, Sungai Petani," "Pencapaian kita dengan gred purata 5.14 amat membanggakan tambahan pula calon cemerlang kita kekal stabil konsisten pencapaian 383 yang mendapat keseleruhan mata pelajaran baik dan cemerlang," katanya di sini.

(Gambar majlis pengumuman keputusan SPM peringkat negeri Kedah, di sini)

Katanya pencapaian keseluruhan calon SPM 2021 berdasarkan gred purata negeri Kedah ialah 5.14 . Beliau berkata demikian pada Majlis Pengumuman Keputusan Peperiksaam SPM 2021 Peringkat Negeri Kedah di Sekolah Menengah Kebangsaan Agama Kedah SMK Agama Kedah kira kira jam 10.30 pagi tadi. Turut diumumkan dua calon istimewa mendapat keputusan cemerlang iaitu Ameer Zafran Mohd Zajhir dari SMK Darul Aman Height 1 , Kubang Pasu dan Dhia Qaseh Afia Mohd Fadzil SMK Dato Lela Pahlawan, Padang Serai. Manakala sekolah SMK Sultanah Asma Alor Setar diumum sekolah terbaik dengan gred Purata 2.00. Peperiksaan SPM 2021 dijalankan iaitu sesi berikutan kekangan pandemik COVID-19 dengan sesi pertama bermula 2 Mac hingga 29 mac dan sesi Kedua 11 April hingga 18 Mei melibatkan 260 pusat peperiksaan dan 3,263 petugas peperiksaan. Buat pertama kalinya peperiksaan SPM 2021 dilaksanakan menggunakan instrumen format baharu selaras dengan pelaksanaan Kurikulum Standard Sekolah Menengah (KSSM) yang sampai ketingkatan lima tahun 2021.


Pemberian vaksin kanak-kanak dibuka kembali

MELAKA, 16 Jun - Pemberian vaksin dos pertama bagi kanak-kanak berusia lima hingga 11 tahun kembali dibuka bermula hari ini sehingga 20 Jun sempena Sambutan Hari Imunisasi Kebangsaan 2022.  Menurut Pengarah Jabatan Kesihatan Negeri Melaka, Dr Rusdi Abd Rahman, bagi kanak-kanak di Melaka mereka boleh hadir ke mana-mana Klinik Kesihatan berdekatan mahupun di Pusat Pemberian Vaksin (PPV) Melaka Mall dan Kipmall.  Beliau juga turut menyeru mana-mana organisasi mahupun Persatuan Ibu Bapa dan Guru untuk bersama-sama turun padang dalam pemberian vaksin berkenaan.

(Pengarah Jabatan Kesihatan Negeri Melaka, Dr Rusdi Abd Rahman)

"Dalam hal ini katakanlah kalau sekolah rendah ada boleh kumpul kan mereka yg berumur lima hingga 11 tahun ini, katakanlah lebih daripada 50 org dalam satu sekolah kita akan turun dan aturkan orang untuk ke sana, insyallah, katanya selepas merasmikan Sambutan Hari Imunisasi Kebangsaan 2022 Peringkat Negeri Melaka di Jasin Bistari di sini.  Sehingga 14 Jun lalu, seramai 64,425 orang kanak-kanak telah menerima suntikan vaksin dos pertama dan 46,406 orang kanak-kanak telah lengkap dua dos.


Pertandingan Akhir Dikir Barat dijangka terima sambutan hangat, RTM buka tiga lokasi tontonan

KUALA LUMPUR, 16 Jun- Pertandingan Dikir Barat separuh akhir terbitan RTM minggu lalu berjaya menarik lebih dua juta tontonan dan menerima sambutan luar jangka daripada penonton secara fizikal di auditorium.Ketua Pengarah Penyiaran, Datuk Datuk Che Roslan Che Daud menjangkakan jumlah tontonan akan meningkat pada siaran pertandingan akhir yang dijadualkan pada Sabtu ini.Menyedari akan situasi itu, RTM katanya akan menyediakan tiga lokasi di Angkasapuri untuk menampung penonton kelak."Kita akan sediakan tiga lokasi, Auditorium Perdana, Auditorium P.Ramlee dan juga ruang legar di Wisma TV untuk menampung penonton yang kemungkinan hadir ke Angkasapuri untuk menonton secara fizikal Pertandingan Akhir Dikir Barat 2022," kata Che Roslan.Dua kumpulan pendikir dari negeri Pantai Timur akan berentap bagi merebut gelaran juara Pertandingan Dikir Barat 2022 pada 18 Jun ini.Persaingan Kumpulan Sirat Maharaja dari Bachok dan Kumpulan Sound Creative dari Pasir Puteh, kedua-duanya dari Kelantan bagi merebut gelaran juara itu akan disiar secara langsung di TV2 pada 9 malam.Tambah Che Roslan, RTM memainkan peranan yang besar bagi memartabatkan kembali seni warisan budaya negara supaya tidak hilang ditelan dek zaman.Ketika ini RTM telah buat perbincangan awal dengan mengenal pasti kepelbagaian seni budaya di peringkat negeri di seluruh Malaysia untuk dipertontonkan kepada umum.

(Ketua Pengarah Penyiaran, Datuk Datuk Che Roslan Che Daud)

(Persembahan peringkat suku akhir dan separuh akhir Pertandingan Dikir Barat 2022 mendapat sambutan luar jangka daripada penonton)


AirAsia X beri jaminan tambang tidak bebankan pelanggan

KUALA LUMPUR, 16 Jun- Peningkatan harga tambang penerbangan tidak dapat dielakkan atas faktor kenaikan harga minyak global. AirAsia X Berhad bagaimanapun beri jaminan tambang dikenakan tidak akan membebankan pengguna. Jelas Ketua Pegawai Eksekutif, Benyamin Ismail surcaj bahan api yang dikenakan sekarang boleh dikecualikan sekiranya harga minyak global kembali stabil.Situasi itu juga antara penentu untuk syarikat kembali kepada kapasiti sebelum pandemik, yang diunjur mampu dicapai dalam masa dua tahun. "Dalam memberi nilai kepada pengguna, perlu diingat syarikat beroperasi dalam persekitaran kenaikan harga minyak. Jadi tambang sedikit meningkat. Kami cuba memastikan harga tambang kekal berpatutan. Surcaj bahan api memang dikenakan tetapi tambang boleh jadi lebih rendah sekiranya harga minyak turun," kata Benyamin ketika ditemui pada sidang media pengenalan destinasi baharu AirAsia X di ibu negara.

(Ketua Pegawai Eksekutif AirAsia X Berhad, Benyamin Ismail)

Terdahulu, AirAsia X mengumumkan laluan destinasi baharu dari ibu negara ke London, Dubai dan Istanbul yang kini dalam proses kelulusan terakhir sebelum dibuka untuk tempahan.Syarikat penerbangan tambang murah jarak jauh itu turut mengaktifkan semula penerbangan ke Tokyo, Sapporo dan Osaka di Jepun selain ke Honolulu, Hawaii.


Tiada kompromi terhadap premis jalankan aktiviti perjudian

KULIM, 16 Jun - Tiada kompromi terhadap premis-premis yang menjalankan aktiviti perjudian haram. Sebanyak 17 buah premis di sini yang menjalankan aktiviti perjudian telah dipotong.Ia hasil operasi yang dilakukan Bahagian Siasatan Jenayah, IPD Kulim bersama Tenaga Nasional Berhad (TNB).Ketua Polis Daerah Kulim, Supritendan Mohd Redzuan Salleh berkata, operasi dilakukan selama tiga jam berakhir pukul lima petang semalam.

(Pihak polis bersama TNB membuat pemotongan bekalan elektrik pada premis perjudian di sini)

Beliau berkata, operasi dilakukan dibawah peruntukan undang-undang Akta Rumah Judi Terbuka 1953 dan pemotongan bekalan elektrik dibawah Akta Bekalan Elektrik 1990 (Akta 447).“Sebelum ini, serbuan telah dilakukan ke atas premis-premis berkaitan yang disyaki menjalankan kegiatan perjudian mengikut Akta Rumah Judi Terbuka 1953 sepanjang Januari hingga Mei lalu. Operasi akan ditersukan bagi memerangi kegiatan judi di daerah Kulim,” katanya dalam satu kenyataan di sini hari ini.Jelas beliau, sebelum ini, sebanyak 66 premis telah diambil tindakan yang sama menjadikan jumlah keseluruhan 83 premis telah dipotong bekalan elektrik.Orang ramai yang mempunyai maklumat berkaitan boleh menghubungi Ketua Bahagian Siasatan Jenayah Daerah, ASP Asnizaf di talian 013-4358399.


Sultan Johor lantik TMJ Pemangku Raja

JOHOR BAHRU, 16 Jun - Sultan Johor, Sultan Ibrahim Sultan Iskandar berkenan melantik Tunku Mahkota Johor, Tunku Ismail Sultan Ibrahim sebagai Pemangku Raja berkuatkuasa hari ini.Titah Sultan Ibrahim, perlantikan dibuat kerana baginda mahu berehat.“Saya melantik TMJ sebagai pemangku raja. Saya hendak berehat sekejap, mulai hari ini., terima kasih.”baginda bertitah semasa merasmikan Mesyuarat Kedua (Pembukaan Rasmi) Penggal Persidangan Pertama Dewan Negeri Johor ke-15 di Kota Iskandar, Iskandar Puteri di sini.

(Tunku Mahkota Johor, Tunku Ismail Sultan Ibrahim sebagai Pemangku Raja berkuatkuasa hari ini. Foto FB HRH crown prince of johor)

Tunku Ismail yang merupakan anak sulung Sultan Ibrahim dan Permaisuri Johor, Raja Zarith Sofiah Sultan Idris Shah pernah dilantik sebagai Pemangku Raja pada 11 Ogos 2019.Tunku Ismail dilantik sebagai Raja Muda Johor pada April 2006 sebelum dilantik Tunku Mahkota Johor pada Januari 2010.


Sumbangan realisasi bangunan wakaf MAIPS pusat perkhidmatan dialisis

KANGAR, 16 Jun - Sikap prihatin yang ditunjukkan terutamanya para pewakaf harus dicontohi dan disuburkan di kalangan masyarakat. Sumbangan yang dihulurkan sedikit sebanyak dapat membantu meringankan beban mereka yang menderita penyakit buah pinggang khususnya golongan asnaf di negeri ini tanpa mengira latar belakang bangsa dan juga agama.Raja Perlis,Tuanku Syed Sirajuddin Jamalullail bertitah, MAIPs selama ini sememangnya telah berhasrat membina sendiri bangunan dialisisnya tersendiri. "Setelah kajian dan semakan dilakukan, pihak Kementerian Kesihatan Malaysia mempunyai lebih kepakaran dan kemampuan dalam menguruskan pusat ini," titah baginda.

(Raja Perlis,Tuanku Syed Sirajuddin Jamalullail menurunkan tandatangan disaksikan Raja Perempuan Perlis, Tuanku Tengku Fauziah Tengku Abdul Rashid)

"Atas kepakaran berkenaanlah, MAIPs telah melakukan tindakan kolaboratif dan strategik bersama pihak Kementerian Kesihatan Malaysia merealisasikan hasrat murni ini,"baginda bertitah pada Majlis Perasmian Bangunan Wakaf MAIPs- Pusat Perkhidmatan Dialisis Hospital Tuanku Fauziah, di sini.Pusat Perkhidmatan Dialisis berkenaan mula beroperasi sejak Ogos 2020 dengan kapasiti 69 katil dengan kos pembinaan RM6.2 juta.Turut berangkat, Raja Perempuan Perlis, Tuanku Tengku Fauziah Tengku Abdul RashidBerangkat sama, Raja Muda Perlis,Tuanku Syed Faizuddin Putra Jamalullail dan Raja Puan Muda Perlis,Tuanku Hajjah Lailatul Shahreen Akashah Khali


Perkhidmatan percuma MRT, LRT, BRT, Monorel, bas RapidKL selama sebulan bermula hari ini

KUALA LUMPUR, 16 Jun - Bersempena dengan perasmian MRT Laluan Putrajaya Fasa Satu, Perdana Menteri, Datuk Seri Ismail Sabri Yaakob mengumumkan pemberian perkhidmatan percuma selama sebulan bermula hari ini.   Ini meliputi semua pengangkutan awam di bawah kendalian RapidKL iaitu MRT, LRT, BRT, Monorel serta bas RapidKL. "Saya berharap Keluarga Malaysia yang terlibat mengambil kesempatan mencuba perkhidmatan pengangkutan awam ini dan meletakkan kenderaan masing-masing di Park N Ride dan #JomNaikMRT. MRT Laluan Putrajaya yang dibangunkan dalam dua fasa, menyediakan perkhidmatan kepada lebih kurang dua juta penduduk di koridor bermula dari kawasan Kwasa Damansara ke Putrajaya, pusat pentadbiran kerajaan," katanya di sini.

(Perdana Menteri, Datuk Seri Ismail Sabri Yaakob berucap ketika melancarkan MRT laluan Putrajaya)

Perasmian oleh Datuk Seri Ismail Sabri menandakan perkhidmatan MRT fasa satu (Kwasa Damansara-Kampung Batu) mula beroperasi hari ini pada pukul 3 petang.  MRT laluan Putrajaya Fasa Satu sepanjang 17.5 kilometer mempunyai sembilan stesen baharu meliputi Damansara Damai, Sri Damansara Barat, Kepong Baru dan Kampung Batu.  Manakala tiga stesen merupakan sebahagian daripada MRT Laluan Kajang iaitu Kwasa Damansara, Kampung Selamat dan Sungai Buloh.

Fasa Satu ini akan mempunyai 20 set tren yang beroperasi secara automatik dan tidak memerlukan pemandu dengan setiap set tren mempunyai empat gerabak yang boleh memuatkan seramai 1,200 penumpang.

Kemudahan baharu itu menyediakan tempat meletak kereta di tujuh stesen dengan jumlah tempat letak kereta lebih 2,800 petak.


Empat mayat tanpa identiti ditemukan terapung di perairan Johor

KOTA TINGGI, 16 Jun - Agensi Penguatkuasaan Maritim Malaysia (Maritim Malaysia) menemui empat mayat lelaki tanpa identiti yang terapung di beberapa lokasi berbeza di Perairan Johor Timur, dalam tempoh 48 jam sejak kelmarin. Timbalan pengarah operasi zon maritim Tanjung Sedili, Komander Maritim, Mohd Najib Sam berkata, pihaknya menerima laporan daripada nelayan yang menemui dua mayat terapung, pada pukul 12.50 tengahari dan 1.10 petang semalam.

(Mayat tanpa identiti disyaki warga asing ditemukan)

"Dua mayat terbaru itu ditemui di Timur Laut Tanjung Balau dan Timur Laut Tanjung Sedili di Kota Tinggi, 10.30 pagi dan 12.40 tengahari semalam," katanya di sini. Kedua-dua mayat itu dibawa ke jeti zon maritim Tanjung Sedili untuk tindakan lanjut. Penemuan keempat-empat mayat itu berkemungkinan akibat bot karam namun sehingga hari ini, pihak berkuasa belum menerima sebarang laporan orang hilang. Kesemua mayat yang ditemui disyaki warga asing.

'Orang ramai yang mempunyai sebarang maklumat berkaitan kejadian ini boleh menyalurkan terus kepada Pusat Operasi Maritim Negeri Johor di talian 07-2199401 yang beroperasi 24 jam," katanya.


Langgar spesifikasi pembinaan punca banjir kilat, pemaju bakal disaman

SEREMBAN, 16 Jun- Pemaju perumahan bakal berdepan tindakan saman sekiranya melanggar peraturan dan spesifikasi pembinaan sehingga mengakibatkan banjir kilat berlaku di kawasan kejiranan tapak projek.Ia berikutan banjir kilat yang berlaku di sekitar Seremban baru-baru ini antaranya berpunca daripada kecuaian beberapa pemaju perumahan yang tidak menyediakan kolam takungan air ketika memajukan kawasan tersebut.Susulan itu, Menteri Besar Negeri Sembilan, Datuk Seri Aminuddin Harun meminta Pihak Berkuasa Tempatan mengambil tindakan sewajarnya terhadap pemaju terlibat."Kita lihat ada banjir yang tidak sepatutnya berlaku juga ada dibincangkan yang berlaku dua tiga hari lepas."Ini berpunca daripada pembinaan yang dibuat oleh pihak-pihak swasta pemaju perumahan yang membuat kerja tanah, mereka tidak ikut spesifikasi yang sepatutnya digunakan seperti penyediaan kolam tadahan ataupun kolam takungan, yang mana itu adalah perkara wajib mesti ada, tetapi kebanyakan mereka hari ini, bersihkan tanah kemudian yang kolam takungan itu lambat dibina dan menyebabkan banjir kilat berlaku, dan ada kawasan yang tidak sepatutnya banjir, jadi banjir serta ada juga halangan-halangan kepada sungai-sungai khususnya di calvet-calvet yang ada," kata Aminuddin.Beliau berkata demikia dalam sidang media di Seremban.Datuk Seri Aminuddin turut meminta Jabatan Pengairan dan Saliran memainkan peranan dalam memantau keadaan sekeliling terutamanya di kawasan berhampiran tapak pembinaan agar tidak berlaku banjir kilat disebabkan oleh projek pembinaan yang sedang dijalankan.

( Menteri Besar Negeri Sembilan, Datuk Seri Aminuddin Harun)


Video tular feri penumpang Langkawi terbakar, kejadian tahun 2019

LANGKAWI, 16 Jun- Video feri terbakar di perairan Langkawi seperti tular di media sosial semalam adalah video lama insiden yang berlaku pada tahun 2019.Pengarah Maritim Negeri Kedah dan Perlis, Laksamana Pertama Maritim Romli Mustafa berkata, video berdurasi 22 saat yang dimuat naik di satu laman Facebook adalah kejadian sekitar tahun 2019 dan syarikat pengendali perkhidmatan feri tersebut juga tidak lagi beroperasi.Video tersebut dipercayai sengaja ditularkan semula di media sosial oleh pihak tidak bertanggungjawab tanpa memikirkan kesan daripada tindakannya itu terhadap masyarakat terutamanya pemain industri pelancongan di Langkawi.Orang ramai dinasihatkan supaya tidak menularkan gambar dan video lama bagi mengelakkan kekeliruan dan menimbulkan kegusaran kepada masyarakat.Sebarang pertanyaan atau maklumat boleh menghubungi Pusat Operasi Maritim Negeri Kedah dan Perlis di talian 04-9662750 atau di talian kecemasan MERS 999.

(Syot layar feri terbakar pada 2019)


UniKL cipta sejarah universiti pertama di Asia Tenggara berkolaborasi dalam perlesenan antarabangsa

LONDON, 16 Jun - Universiti Kuala Lumpur, UniKL, mencipta sejarah bidang Pendidikan Latihan Teknikal dan Vokasional (TVET), apabila menjadi universiti pertama di Asia Tenggara menjalin kerjasama dengan Badan Perlesenan antarabangsa berkaitan sistem kawalan isyarat pengangkutan rel.Pencapaian itu menerusi kolaborasi bersama "Institute of Railway Signal Engineers United Kingdom" (IRSE), yang ditubuhkan lebih 100 tahun lalu.Menurut Menteri Pembangunan Luar Bandar, Datuk Seri Mahdzir Khalid, satu perjanjian khusus akan dimeterai dengan IRSE bagi membolehkan UniKL menawarkan kursus diperingkat Diploma Lanjutan dan Sijil Kompetensi yang diiktiraf diseluruh dunia."Selepas ini pihak MARA akan ada kesinambungan dengan UniKL untuk membolehkan akhirnya kita dapat satu persetujuan diantara UniKL dan IRSE dan salah satu yang saya nampak adalah pembangunan tenaga pakar dan profesional dalam bidang rel.

(Menteri Pembangunan Luar Bandar, Datuk Seri Mahdzir Khalid mendengar penerangan daripada Ketua Eksekutif IRSE, Blaine Judd di Ibu Pejabat IRSE di sini)

Keduanya ada kolaborasi dari segi keahlian untuk Malaysia dan barangkali kita boleh menjadi Pusat Penilaian dan wakil IRSE di rantau Asia Tenggara," katanya dalam satu kenyataan kepada media hari ini.Mahdzir sebelum itu mengadakan pertemuan dengan Ketua Eksekutif IRSE, Blaine Judd di Ibu Pejabat IRSE di London bagi memuktamadkan kolaborasi bidang yang dipersetujui bersama itu.Turut sama, Ketua Setiausaha KPLB, Datuk Ramlan Harun, Ketua Pengarah MARA, Datuk Azhar Abdul Manaf serta Dekan dan Ketua Kampus Pusat Rel Asia UniKL, Profesor Madya Dr. Azman Senin."Ini saya sebut tadi dalam perjumpaan tadi bahawa kita akan ada banyak perbincangan diperingkat pegawai MARA dan juga diperingkat UniKL untuk membolehkan kerjasama antara UniKL dan IRSE ini dapat diperluaskan."Tambah Mahdzir, menerusi kolaborasi itu, Pusat Rel Asia UniKL dilantik sebagai Pusat Penawaran Program Pembangunan Profesional bermula diperingkat sijil dan Diploma Lanjutan dalam bidang kawalan isyarat yang diperakui oleh pihak IRSE.Selain itu, IRSE juga bersetuju menjadikan UniKL sebagai Pusat Penilaian kepada mana-mana individu profesional serta jurutera bidang kawalan isyarat yang akan dinilai oleh Pusat Rel Asia UniKL dan juga IRSE untuk membolehkan mereka mendapat persijilan yang diiktiraf di seluruh dunia.IRSE juga kata Mahdzir, menawarkan Bandaraya Kuala Lumpur untuk menjadi penganjur Konvensyen Antarabangsa IRSE pada tahun 2025.IRSE yang ditubuhkan pada tahun 1912, kini mempunyai lima ribu ahli dari 53 buah negara serta mempunyai 5,759 pemegang lesen profesional dalam bidang sistem kawalan isyarat dan telekomunikasi pengangkutan rel."Kita di UniKL di bawah MARA mempunyai fakulti yang berkaitan dengan rel dan kita telah ada universiti ini lebih kurang dalam 7 tahun yang lalu menawarkan ijazah dan diploma dalam bidang kejuruteraan rel.Setakat ini kita mempunyai 180 orang pelajar dan baharu sahaja melahirkan seramai 7 orang graduan dalam bidang tersebut", jelas Mahdzir.Sementara itu, Dekan dan Ketua Kampus Pusat Rel Asia UniKL, Profesor Madya Dr. Azman Senin berkata, bidang sistem kawalan isyarat komunikasi pengangkutan rel mempunyai permintaan tinggi dalam pasaran pekerjaan yang boleh dimanfaat oleh pelajar UniKL."Kita juga mempunyai keperluan daripada operator untuk mendapat tenaga kerja pakar dan kompetensi.Dengan pensijilan daripada IRSE, graduan-graduan yang kita lahirkan akan dapat bekerja dan diiktiraf bukan sahaja diperingkat Malaysia malah ia diiktiraf diperingkat Asean dan itu hasrat pertama kita dan tentulah kita ingin melihat kita mampu melatih pelajar atau graduan kita sehingga diperingkat boleh bekerja dan diiktiraf diperingkat global."Untuk itu katanya, UniKL akan membuat padanan semula subjek-subjek program diploma dan ijazah berkaitan selaras dengan keperluan IRSE."Bidang kawalan isyarat ini merupakan salah satu sistem yang kritikal di dalam pengoperasian rel dan sudah tentu bila kita mempunyai tenaga kerja yang kompeten yang diiktiraf, ia akan memberikan sistem keretapi kita diperingkat Malaysia dan juga Asean ini ke satu tahap yang selamat dan lebih efisyen", jelas Azman.


26 rumah rosak akibat ribut

KUALA TERENGGANU, 16 Jun - Sebanyak 26 rumah di empat kampung di Hulu Terengganu mengalami kerosakan akibat dilanda ribut petang Rabu.Sekretariat Jawatankuasa Pengurusan Bencana Negeri dalam kenyataan malam tadi memaklumkan kejadian yang berlaku pada 4 petang itu menyebabkan kesemua rumah yang terbabit mengalami kerosakan di bahagian bumbung.“Kawasan yang paling terjejas adalah di Kampung Bukit Kolam yang menyaksikan sebanyak 20 rumah mengalami kerosakan, Kampung Baru Ajil sebanyak tiga rumah, Kampung Bukit Diman sebanyak dua rumah dan sebuah rumah di RAKR (Rumah Awam Kos Rendah) Tok Randok,” menurut kenyataan tersebut.

Kenyataan itu turut memberitahu tiada sebarang kecederaan dilaporkan berlaku dan tiada pusat pemindahan sementara dibuka setakat ini. - BERNAMA


Warga APM beri penghormatan terakhir buat mendiang Cuthbert John Martin

MELAKA, 15 Jun - Lebih 100 orang terdiri daripada ahli keluarga, pegawai dan anggota Angkatan Pertahanan Awam Malaysia (APM) serta pengarah jabatan kerajaan negeri Melaka hadir memberi penghormatan terakhir ke atas mendiang Pengarah Angkatan Pertahanan Awam Malaysia (APM) Melaka Lt Kol (PA) Cuthbert John Martin Quadra di Tengkera di sini malam ini.Antara yang hadir memberi penghormatan terakhir ialah Timbalan Ketua Pesuruhjaya (Operasi) APM Dr Norhafifi Ismail, Komandan Pusat Latihan Pertahanan Awam Wilayah Selatan Lt Kol (PA) Lokman Hakim Abdul Rahman, Pengarah APM Kelantan Kol (PA) Mohd Adzhar Mujab dan Pengarah Jabatan Pendaftaran Negara Melaka Norazlee Sulaiman.Turut hadir pada upacara itu ialah adik bongsu mendiang Rovena Devra Quadra, 43, dan sepupunya Petronella J.J Hussin, 47.Upacara penghormatan terakhir itu berlangsung bermula 8 malam hingga 12 tengah malam ini sebelum jasad Cuthbert John Martin, 47, dibawa untuk proses penghantaran pulang ke kampung halamannya di Singgah Mata, Keningau, Sabah pada 8 pagi esok menggunakan penerbangan Malaysia Airlines. Norhafifi berkata jasad mendiang akan dibawa ke Lapangan Terbang Kuala Lumpur secara konvoi dengan bantuan pelbagai pihak termasuk APM dan Polis Diraja Malaysia kira-kira 12 tengah malam ini."Di kampung halaman beliau, semua prosedur atau keperluan untuk proses pengebumian seperti khemah dan kelengkapan lain telah disediakan. Satu lagi upacara penghormatan terakhir akan dijalankan di Sabah dan mendiang dijangka disemadikan kira-kira 10 pagi pada Sabtu.“Setakat ini semua proses pengurusan pengebumian mendiang berjalan lancar dengan kerjasama pelbagai pihak dan bagi APM, kami mengucapkan terima kasih terutama kepada kerajaan negeri Melaka khususnya Ketua Menteri Melaka Datuk Seri Sulaiman Md Ali," katanya kepada pemberita ketika ditemui pada upacara tersebut.Mengulas tentang Cuthbert John Martin, Norhafifi berkata mendiang seorang pegawai yang ceria, mudah mesra dengan orang ramai, sentiasa bersemangat, berdedikasi dan disenangi pelbagai pihak terutama dalam kalangan warga APM.

(Seluruh warga Angkatan Petahananan Awam Malaysia (APM) berkumpul di Rumah Pengurusan Jenazah Bukan Islam di Tengkera, bagi melakukan penghormatan terakhir buat Pengarah APM Melaka, mendiang Lt. Kol (PA) Cuthbert John Martin Quadra yang meninggal dunia semalam/FOTO FACEBOOK APM Selangor)

Mengimbas pertemuan terakhir beliau bersama mendiang ketika jamuan Hari Raya Aidilfitri APM pada minggu lepas, beliau berkata tiada perubahan ketara selain badan mendiang kelihatan kurus berbanding sebelum ini."Saya ada bertanya kepada mendiang kenapa nampak kurus tetapi beliau hanya memaklumkan dia kurang makan sikit untuk menjaga BMI (berat badan ideal) dan memang dalam APM, BMI adalah penting untuk memastikan anggota dan pegawai sentiasa cergas."Pemergian mendiang adalah satu kehilangan yang besar buat APM dan kami masih terkejut dengan keadaan yang menimpanya," katanya.Sementara itu, Timbalan Ketua Polis Daerah Melaka Tengah, Supt Raiz Mukhliz Azman Aziz berkata berdasarkan hasil bedah siasat yang dijalankan ke atas mayat mendiang mendapati punca kematiannya adalah disebabkan tumor mediastinum.Semalam media melaporkan mendiang menghembuskan nafas terakhir di Hospital Melaka ketika mendapatkan rawatan kira-kira 10 pagi selepas rebah di pejabatnya di Ayer Keroh di sini kira-kira 8 pagi.Beliau pernah berkhidmat di APM Pulau Pinang sebelum dilantik sebagai Pengarah APM Melaka berkuat kuasa 1 Jan 2021. - BERNAMA


Kabinet setuju laksana tiga lagi intervensi tambahan tangani isu bekalan makanan

(Menteri Pertanian dan Industri Makanan, Datuk Seri Dr Ronald Kiandee)

KUALA LUMPUR, 15 Jun- Mesyuarat Kabinet bersetuju dengan pelaksanaan tiga lagi intervensi tambahan bagi menangani isu bekalan, sekali gus merancakkan aktiviti pengeluaran makanan domestik negara.Menteri Pertanian dan Industri Makanan, Datuk Seri Dr Ronald Kiandee, berkata intervensi pertama adalah Program Kebuniti Keluarga Malaysia dengan peruntukan sebanyak RM30 juta bagi tahun 2022."Program itu dapat memanfaatkan hampir 1,350 penerima yang terdiri daripada pelbagai peringkat termasuk komuniti, usahawan dan koperasi terbabit dalam rantaian pengeluaran pertanian komuniti."Kedua adalah Program Stokpail Ikan Segar Beku Q-FISH sebagai persediaan untuk menampung bekalan semasa musim tengkujuh dan monsun membabitkan penyediaan kuantiti stok sebanyak 1,000 tan metrik dengan peruntukan sebanyak RM7 juta," katanya.Beliau berkata, sebanyak 135 pasar nelayan dan 103 premis sedia ada Lembaga Kemajuan Ikan Malaysia (LKIM) dimanfaatkan sebagai saluran pasaran serta ejen baharu.Ia melibatkan fasiliti penyimpanan yang bakal diwujudkan di 222 kawasan parlimen dengan peruntukan sebanyak RM2.7 juta.

(Mesyuarat Kabinet juga mengambil maklum status bekalan makanan negara yang dibentangkan oleh MAFI bagi lapan komoditi makanan utama iaitu daging ayam, daging lembu/kerbau, telur, susu segar, ikan, buah, sayur dan beras/FOTO HIASAN)

"Bagi intervensi ketiga, penambahan abattoir dan loji pemprosesan luar negara bagi tujuan meningkatkan dan mempelbagaikan sumber import bekalan ayam dan daging."Bagi bekalan ayam, pertambahan loji pemprosesan ayam membabitkan 51 buah loji dengan 33 loji dari enam negara sumber sedia ada manakala 18 adalah sumber loji baharu juga dicadangkan dari lapan negara."Bagi bekalan daging/kerbau/kambing, pertambahan 94 abattoir ruminan baharu iaitu 82 abattoir di negara sedia ada dan 12 abattoir dari sembilan negara sumber baharu," katanya dalam satu kenyataan.Selain itu, katanya, mesyuarat Kabinet juga mengambil maklum status bekalan makanan negara yang dibentangkan oleh MAFI bagi lapan komoditi makanan utama iaitu daging ayam, daging lembu/kerbau, telur, susu segar, ikan, buah, sayur dan beras."Secara amnya, bekalan makanan negara masih mencukupi dan bekalan ayam juga beransur pulih pada minggu pertama dan kedua Jun 2022," katanya.Beliau berkata, MAFI juga sedang giat melaksanakan pemberian subsidi kepada penternak sebanyak RM729.43 juta sejak 5 Februari lalu dan kerajaan turut meluluskan pemberian subsidi pada kadar RM0.60/kg dari 5 Februari hingga 30 Mac dan RM1.40/kg bagi tempoh 1 April 2022 hingga 30 Jun 2022."Sehingga 14 Jun 2022, sebanyak 2,487 permohonan tuntutan subsidi dengan RM178.16 juta sudah diluluskan oleh MAFI. Semua penternak boleh terus kemukakan permohonan sehingga supaya subsidi dapat disalurkan," katanya.Ronald berkata, Jawatankuasa Teknikal Menangani Isu Sekuriti Bekalan Makanan Negara juga terus bersidang secara mingguan untuk terus memperhalusi langkah dan intervensi bagi menangani isu bekalan makanan negara selain memantau status bekalan makanan negara dan pelaksanaan tindakan-tindakan susulan semua inisiatif dan langkah intervensi yang dirangka bagi menangani isu bekalan makanan."Kerajaan memantau status sekuriti makanan negara secara berterusan dalam memastikan kebolehcapaian makanan yang cukup, selamat, berkhasiat dengan harga berpatutan secara berterusan oleh rakyat.Katanya, kerajaan juga prihatin tehadap pengeluar makanan yang memainkan peranan penting dalam memastikan ketersediaan makanan kekal terjamin untuk 'Keluarga Malaysia.


PM cadang Timbalan Menteri gulung perbahasan sidang Parlimen Belia

(Persidangan Parlimen Belia Malaysia yang berlangsung dari 14 hingga 16 Jun melibatkan seramai 90 perwakilan bagi membahaskan usul berkaitan pembangunan belia negara)

BANGI, 15 Jun- Perdana Menteri, Datuk Seri Ismail Sabri Yaakob mencadangkan supaya Persidangan Parlimen Belia Malaysia akan datang melibatkan sesi penggulungan daripada sekurang-kurangnya timbalan menteri.Beliau berkata, langkah itu dapat memastikan setiap perkara dibangkitkan pada sesi perbahasan mendapat maklum balas dan maklumat lengkap daripada kementerian berkaitan."Saya difahamkan yang akan menjawab atau menggulung nanti tidak terdiri daripada wakil daripada Kabinet atau timbalan menteri. Saya nak kita anggap Parlimen Belia ini penting."Saya ingin mencadangkan pada masa akan datang, kalau macam hari ini mereka bincang soal isu sekuriti makanan melibatkan Kementerian Pertanian (Kementerian Pertanian dan Industri Makanan) dan sebagainya, untuk menggulungnya saya harap akan datang sekurang-kurangnya timbalan menteri yang akan menggulung kerana maklumat lengkap tentang perkara dibangkitkan ada pada kementerian berkaitan."Isu seperti keselamatan dan sebagainya, Kementerian Dalam Negeri boleh hantar timbalan menteri untuk menjawab isu-isu dibangkitkan pada Persidangan Parlimen Belia," katanya kepada pemberita selepas menghadiri Persidangan Parlimen Belia Malaysia Tahun 2022, di sini.

(Ismail Sabri (tengah) bergambar bersama sebahagian para Perwakilan selepas sesi Persidangan Parlimen Belia Malaysia Tahun 2022)

Ismail Sabri turut merakamkan ucapan tahniah kepada Ahli Parlimen Belia yang dilihat cukup berpengalaman dalam menyampaikan hujah semasa sesi perbahasan pada persidangan itu."Saya lihat tidak ada jauh bezanya dengan ahli parlimen biasa dari segi perbahasan mereka mempunyai statistik yg lengkap apabila membentangkan hujah-hujah mereka. Persidangan itu yang berlangsung dari 14 hingga 16 Jun melibatkan seramai 90 perwakilan bagi membahaskan usul berkaitan pembangunan belia negara.Perdana Menteri turut menyempurnakan majlis penyampaian sijil kepada 90 perwakilan yang terlibat. Menteri Belia dan Sukan, Datuk Seri Ahmad Faizal Azumu turut hadir bagi mendengar perbahasan usul keduaPersidangan yang berakhir esok dengan sesi penggulungan PBM 2022 akan disempurnakan Ahmad Faizal.


FMD: Lima bahagian Sarawak diisytihar kawasan kawalan

(Sarawak diiktiraf sebagai zon bebas FMD tanpa vaksinasi oleh Pertubuhan Kesihatan Haiwan Sedunia sejak Mei 2004.Status ini penting untuk perdagangan ternakan dan produk ternakan antarabangsa)

KUCHING, 15 Jun- Lima bahagian di Sarawak diisytihar kawasan kawalan penyakit kaki dan mulut (FMD).Menteri Pemodenan Pertanian dan Kemajuan Wilayah Sarawak, Datuk Seri Dr Stephen Rundi Utom, berkata ia membabitkan Bahagian Kuching, Serian, Sri Aman, Miri dan Limbang.Menurutnya, lima bahagian terbabit bersempadan dengan Kalimantan Barat dan Kalimantan Utara... lokasi wabak dikesan aktif dalam kalangan haiwan ternakan seperti lembu, kerbau, kambing dan biri-biri.Pengisytiharan membolehkan Jabatan Perkhidmatan Veterinar mengambil semua langkah kawalan perlu untuk mencegah penularan."Langkah kawalan yang dijalankan termasuk larangan import ternakan dan ternakan produk dari Indonesia, pemantauan dan pengawasan ternakan di kawasan berisiko tinggi dan menjalankan pemeriksaan veterinar yang ketat di pintu masuk ke Sarawak," katanya dalam kenyataan, hari ini.Dr Rundi berkata, FMD adalah jangkitan virus akut yang menular dalam kalangan haiwan domestik dan haiwan liar berkuku belah termasuk lembu, kerbau, rusa, kambing, biri-biri, babi dan babi hutan.

(Pengisytiharan membolehkan Jabatan Perkhidmatan Veterinar mengambil semua langkah kawalan perlu untuk mencegah penularan)

Katanya, penyakit itu merebak dari haiwan ke haiwan melalui lelehan hidung dan dari makanan tercemar dan peralatan tempat tidur."Bagaimanapun, FMD bukanlah penyakit zoonosis dan ia bukan penyakit yang boleh mencetuskan kebimbangan kesihatan awam, kerana ia berbeza dengan penyakit tangan, kaki dan mulut (HFMD) yang menjejaskan kanak-kanak," katanya.Sarawak diiktiraf sebagai zon bebas FMD tanpa vaksinasi oleh Pertubuhan Kesihatan Haiwan Sedunia sejak Mei 2004."Status ini penting untuk perdagangan ternakan dan produk ternakan antarabangsa," katanya.Justeru, katanya, segala usaha perlu dilakukan untuk mencegah penyakit ini daripada memasuki Sarawak.


Khutbah Arafah diterjemah ke 10 bahasa

(Umat Islam berkumpul di Gunung Arafah atau Jabal Rahmah pada Hari Arafah yang merupakan kemuncak ibadah haji/ FOTO FAIL AFP)

KUALA LUMPUR, 15 Jun- Inisiatif terjemahan langsung Khutbah Hari Arafah dari Makkah, Arab Saudi ke 10 bahasa termasuk Bahasa Melayu akan diteruskan pada musim haji kali ini.Ketua Pengarah Jabatan Tertinggi bagi Hal Ehwal Masjidil Haram dan Masjid Nabawi, Sheikh Dr Abdul Rahman Al-Sudais, berkata inisiatif ini bagi membolehkan jemaah haji serta umat Islam di seluruh dunia yang mendapat akses secara langsung memahami kandungan teks khutbah.Khutbah musim haji 1443H berserta terjemahan langsung akan disiarkan dalam 10 bahasa; Inggeris, Bahasa Melayu, Urdu, Farsi, Perancis, Cina, Turkiye, Russia, Hausa dan Bengali."Selepas ini akan lebih dari itu (10 bahasa) kerana menjadi kewajipan kami di Haramain untuk menyampaikan kepada semua, setiap pengisian (mengenai) kebenaran, keadilan, kebajikan, kesederhanaan, toleransi, menolak ketaksuban dan kebencian dari tanah suci ini," katanya dalam wawancara saluran televisyen Alekhbariya, Arab Saudi baru-baru ini.

(Jemaah haji dari seluruh dunia akan berada di Arafah untuk melaksanakan rukun haji kedua iaitu wukuf di Arafah/FOTO HIASAN BERNAMA)

Alekhbariya turut melaporkan khutbah Arafah akan disiarkan secara langsung menerusi stesen televisyen dan radio tempatan selain tiga aplikasi pintar (Arafat, Haramain dan Manaret Haramain) serta portal jabatan berkenaan.Inisiatif terjemahan Khutbah Arafah telah dimulakan sekitar tahun 2018 dengan hanya lima bahasa: Inggeris, Perancis, Farsi, Bahasa Melayu dan Urdu.Pada tahun kedua pelaksanaannya, bahasa Cina ditambah. Tahun 2021, sebanyak empat lagi bahasa dimasukkan. -BERNAMA


MAKKAH, 15 Jun - Jemaah haji Malaysia di sarankan sentiasa menjaga kesihatan dan banyakkan minum air berikutan cuaca panas di tanah suci.  Menurut Ketua Rombongan Haji Malaysia, Datuk Seri Syed Saleh Syed Abd Rahman, suhu yang boleh mencecah sehingga 48 darjah selsius itu boleh menyebabkan kesihatan terganggu yang akan mengganggu perjalanan ibadah haji jemaah.  "Dalam keghairahan mereka untuk melaksanakan ibadat haji serta membuat lawatan ke tempat bersejarah dan sebagainya, mereka harus memberi perhatian supaya tidak terdedah kepada cuaca yang panas pada tempoh yang agak panjang dan untuk sentiasa meminum air yang secukupnya supaya mengelakkan diri mereka daripada terkena dengan strok haba, ataupun dengan dehidration dan sebagainya," katanya di sini.

(Suhu di Makkah mencecah 48 darjah selsius - Foto fail)

Beliau juga berharap jemaah haji agar sentiasa menjaga kesihatan dikala cuaca tidak menentu agar dapat menjalani ibadah dengan sebaiknya.  Sementara itu bagi jemaah haji yang ditemui Ruslan Abd Khalid, mengakui cuaca panas sedikit memberi kesan ibadah, namun menganggap ia sebagai ujian disamping sering mengambil langkah pencegahan untuk elak sebarang perkara tidak diingini.  "Semua dengan izin Allah, tiada upaya kita semua Allah sagala-galanya. Jadi kita minta dengan Allah semoga Allah bagi kita kesihatan apa semua boleh berjalan pergi masjid," katanya. Bagi jemaah Timah Ahmad, minum air yang banyak dan makan buah kurma antara tip yang dikekalkan semasa di sini. Manakala Jamilah Hassan pula berkata setiap jemaah kena biasakan cuaca di sini dan kena kuat demi melakukan ibadah.Walaupun cuaca di Makkah dan Madinah berbeza setiap jemaah yang menjalani ibadah haji sentiasa peka dengan setiap info yang diberikan oleh Tabung Haji.


AirAsia X selesai baki 20 peratus tuntutan balik penumpang dalam tempoh sebulan

(AirAsia X mengumumkan penambahan tiga destinasi baharu dalam rangkaian antarabangsanya,iaitu London, Dubai dan Istanbul, serta pelancaran empat laluan baharu ke Jepun dan Hawaii)

KUALA LUMPUR, 15 Jun- AirAsia X Bhd (AAX) kini dalam proses menyelesaikan baki 20 peratus tuntutan balik penumpang yang dijangka selesai dalam tempoh sebulan. Menurut Ketua Pegawai Eksekutifnya, Benyamin Ismail berdasarkan undang-undang, pihaknya tidak dapat membayar ganti rugi tunai sebaliknya menggunakan baucar kredit yang boleh ditebus dalam tempoh lima tahun. “Kami memberi kredit melalui baucar perjalanan kepada semua penumpang yang terjejas. Mengapa bukan tunai? Ini berikutan AirAsia X baru sahaja melalui proses penstrukturan semula (court-sanctioned debt).“Di bawah undang-undang, kami tidak boleh memberikan bayaran balik secara tunai kepada sesiapa. Baucar perjalanan itu sebenarnya diberikan berdasarkan sokongan kami dan kami memberikan kepada penumpang yang mempunyai nilai yang sama untuk harga tiket yang mereka bayar,” katanya.Beliau ditemui pada sidang media pengenalan destinasi baharu dari Kuala Lumpur ke London, Dubai dan Istanbul yang kini dalam proses kelulusan terakhir sebelum dibuka untuk tempahan. Sementara itu, memetik laporan Bernama, AAX yakin kapasitinya akan kembali kepada paras sebelum COVID-19 dalam tempoh dua tahun berikutan penerbangan jarak jauh telah disambung semula pada awal tahun ini selepas terhenti selama dua tahun.

Presiden (Komersial) Capital A, Colin Currie 9dua dari kiri), Datuk Kamarudin Meranun (tengah) dan Ketua Pegawai Eksekutifnya, Benyamin Ismail (dua dari kanan) pada sidang media pengenalan destinasi baharu dari Kuala Lumpur ke London, Dubai dan Istanbul)

“Kami perlu berhati-hati dalam meningkatkan kapasiti kami. Kami perlu memastikan laluan yang kami tambah. “Di peringkat dalaman, kami mengunjurkan bahawa kami akan mencapai paras sebelum COVID-19 dalam tempoh dua tahun.“Jika pasaran pulih lebih cepat, kami akan mempercepatkannya; tetapi jika tidak, kami akan mengambil masa untuk mencapai kapasiti sebelum COVID-19,” katanya.


Tiga komoditi ayam diberi kebenaran eksport keluar

KUALA LUMPUR, 15 Jun- Tiga komoditi berasaskan ayam diberi kebenaran khas untuk dieksport keluar berkuat kuasa serta merta. Kebenaran itu diberikan selepas siri perbincangan terperinci dilaksana Kementerian Pertanian Dan Industri Makanan dengan pemain industri dan persatuan penternak susulan larangan eksport ayam berkuat kuasa 1 Jun lalu. Kebenaran khas hanya melibatkan ayam daging berwarna termasuk ayam kampung dan ayam hitam, semua produk berasaskan ayam, dan anak ayam induk.Larangan eksport untuk ayam pedaging, ayam bulat, keratan ayam dan anak ayam pedaging kekal berkuat kuasa.

Kawalan di semua pintu keluar akan terus dilaksana bagi mengelak penyeludupan.Sekiranya berlaku perlanggaran peraturan, tindakan akan diambil mengikut Akta Perkhidmatan Kuarantin dan Pemeriksaan 2011.Sebelum ini eksport ayam dan produk makanan berasaskan komoditi itu dihentikan bagi memastikan kestabilan bekalan domestik.


Seludup minyak, empat suspek warga tempatan ditahan

KOTA BHARU, 15 Jun - Kementerian Perdagangan Dalam Negeri dan Hal Ehwal Pengguna (KPDNHEP) Kelantan bersama Pasukan Polis Marin Wilayah Tiga Tok Bali Pasir Puteh berjaya menumpaskan kegiatan menyeludup 1,462 liter minyak petrol di sebuah stesen minyak di Pengkalan Chepa, awal pagi semalam. Ketua Pegawai Penguat Kuasa (KPDNHEP) Kelantan, Aswadi Jaafar berkata, menerusi Operasi Bersepadu Membanteras Penyelewengan Barang Kawalan pada pukul 1.30 pagi itu, pihaknya mengesan empat kenderaan pacuan empat roda bergerak secara berkumpulan selepas melakukan pembelian minyak petrol dibeberapa stesen minyak dengan menggunakan tangki yang diubah suai untuk mengaburi pihak berkuasa.  "Empat suspek warga tempatan berusia antara 20 hingga 40 tahun yang juga pemandu keempat-empat kenderaan terbabit ditahan selepas dipercayai menyeludup bekalan bahan bakar berkenaan, untuk dijual ke negara jiran melalui pengkalan haram," katanya di sini.

(Pihak penguat kuasa menjalankan pemeriksaan terhadap kenderaan yang ditahan dan dipercayai menyeludup minyak)

Pihaknya menyita keseluruhan minyak petrol yang diseludup berjumlah RM1,556 termasuk empat kenderaan bernilai RM39,000.  Kes ini disiasat di bawah seksyen 21 akta kawalan bekalan 1961 kerana suspek dengan niat melakukan kesalahan memiliki barang kawalan minyak petrol dalam kuantiti yang banyak di dalam tangki tambahan ubahsuai kenderaan serta tong-tong jerikin.  Siasatan lanjut juga akan dijalankan terhadap stesen minyak tersebut di bawah akta yang sama dan kesemua kes dirujuk kepada timbalan pendakwa raya untuk tindakan selanjutnya.  Jika sabit kesalahan mereka boleh didenda sehingga RM1 juta atau tiga tahun penjara atau kedua-dua sekali bagi individu dan RM2 juta bagi perbadanan.


Pasar raya dikompaun, jual ayam melebihi harga maksimum

KULIM, 15 Jun - Pemeriksaan Ops Kawalan harga ayam di Kedah terus dipantau. Terbaharu semalam, pemeriksaan dijalankan ke atas sebuah pasaraya daerah Kulim di sini. Hasil pemeriksaan mendapati terdapat premis menjual ayam standard dan tanda harga melebihi harga maksimum yang ditetapkan oleh kerajaan melalui pelaksanaan penentuan harga maksimum ayam dan telur ayam yang berkuatkuasa mulai 6 sehingga 30 Jun depan. Pengarah Pejabat KPDNHEP negeri Kedah, Affendi Rajini Kanth berkata terdapat harga ayam yang dipamerkan sehingga RM10.30 sekilogram sedangkan harga maksimum bagi ayam standard ditetapkan RM8.90 sekilogram bagi kategori runcit.

Ketika serbuan lebih 1,000 kilogram ayam diniagakan dengan nilai keseluruhan RM8,900.  "Siasatan lanjut mendapati bekalan ayam bersih diperolehi daripada sebuah ladang ternakan ayam persendirian dengan harga RM9.30 sekilogram," katanya. Pemilik premis mengakui bahawa syarikat mereka tidak sedar akan pelaksanaan penentuan harga maksimum ayam dan telur ayam yang telah dikuatkusakan. Tindakan kes dikenakan kepada peniaga kerana melanggar Seksyen 11 , Akta Kawalan Harga dan Antipencatutan 2011.Peniaga ditawarkan kompaun RM1,000 dan peniaga terbabit membayar kompaun berkenaan.


Polis tahan lelaki mengamuk di Lebuhraya Utara Selatan

IPOH, 15 Jun - Polis telah menahan lelaki yang dipercayai mengamuk selepas memberhentikan kereta di lorong kanan KM 253 Lebuhraya Utara Selatan arah selatan di Kuala Kangsar pada Ahad lepas.Ketua Polis Perak Datuk Mior Faridalathrash Wahid berkata suspek berusia 36 tahun itu ditahan di kediamannya di Taman Setapak Permai, Kuala Lumpur pada kira-kira pukul 9 malam pada Isnin. "Suspek dipercayai mengamuk kerana hilang kawalan emosi di bawah pengaruh dadah."Kertas siasatan akan dirujuk kepada Pengarah Pendakwaan Negeri Perak pada hari ini untuk mendapatkan arahan lanjut," katanya ketika dihubungi Bernama di sini hari ini.

(Ketua Polis Perak Datuk Mior Faridalathrash Wahid)

Beliau berkata suspek telah direman pagi semalam dan difahamkan akan dituduh di mahkamah esok.Kes tersebut disiasat di bawah Seksyen 427 dan Seksyen 283 Kanun Keseksaan kerana mendatangkan khianat dan melakukan galangan di jalan awam serta Seksyen 48 Akta Pengangkutan Jalan 1987 iaitu galangan disebabkan kenderaan di jalan.Turut tular gambar lelaki itu berdiri di lorong kanan lebuh raya yang dimuat naik pengguna media sosial yang mendakwa suspek memberhentikan kereta sebelum turun dari kenderaan lalu mengamuk sambil memegang rantai emas dan memanjat kereta berdekatan selain menendang kereta pengguna lebuh raya itu.- BERNAMA


APMM Perlis tahan dua bot nelayan ceroboh perairan negara

KUALA PERLIS, 15 Jun - Agensi Penguatkuasaan Maritim Malaysia, Zon Maritim Kuala Perlis berjaga menahan dua bot nelayan Thailand tanpa nombor pendaftaran pada jarak lebih kurang 5.2 dan 6.1 batu nautika barat daya Kuala Perlis sekitar 8.55 hingga 9.11 pagi semalam.Pengarah Zon Maritim Kuala Perlis, Komander Maritim Mohd Hashim Mat Zain memaklumkan, bot ronda Maritim Malaysia yang sedang melakukan rondaan rutin di perairan Negeri Perlis telah mengesan bot nelayan Thailand terbabit sedang leka melakukan aktiviti menarik pukat di perairan Kuala Perlis."Tangkapan pertama melibatkan sebuah bot pada kedudukan sekitar 5.2 batu nautika barat daya Kuala Perlis, pada jam 8.55 pagi melibatkan tekong dan kru warga Thailand, berusia 21 dan 48 tahun," katanya di siniManakala tangkapan ke atas bot kedua pada kedudukan kira-kira 6.1 batu nautika barat daya Kuala Perlis, pada jam 9.11 pagi melibatkan tekong dan kru warga Thailand yang masing-masing berusia 16 dan 33 tahun sedang menjalankan aktiviti menarik pukat.

(Antara barang yang ada di dalam bot yang di tahan APMM)

Pemeriksaan ke atas kedua-dua bot berkenaan menemui tiga lambar pukat ketam, dua tong ais berisi 8 kilogram udang lipan dan ketam serta sebuah tong berwarna biru berisi 10 liter minyak petrol.Pemeriksaan lanjut ke atas ke semua nelayan terbabit mendapati mereka tidak memiliki dokumen pengenalan diri yang sah selain bot nelayan yang dinaiki mereka tidak mempunyai nombor pendaftaran.Bot, tekong, kru serta kesemua barang rampasan tersebut ditahan dan dibawa ke jeti Zon Maritim Kuala Perlis serta diserahkan kepada pegawai penyiasat untuk tindakan lanjut. Kes akan disiasat di bawah Akta Perikanan 1985 Seksyen 15(1)(a) kerana menangkap ikan diperairan Malaysia tanpa permit yang sah dan Akta Imigresen 1959/63 Seksyen 6 (1) (c) kerana tiada memiliki pas yang sah bagi memasuki Malaysia.Anggaran nilai keseluruhan rampasan termasuk bot, enjin, bahan api dan hasil laut dianggarkan bernilai RM19,600.00.


Bank Islam tawar 10,000 kad kredit-i visa edisi terhad bertemakan FIFA

KUALA LUMPUR, 15 Jun - Bank Islam Malaysia Bhd menawarkan 10,000 Kad Kredit-i Visa edisi terhad bertemakan FIFA kepada pelanggan baharu dan sedia adanya bersempena kejohanan bola sepak Piala Dunia 2022 di Qatar.Sempena pelancaran kad tersebut, Bank Islam menganjurkan satu kempen istimewa untuk pemegang kad Visa Bertemakan FIFA itu yang berpeluang memenangi pengalaman seumur hidup untuk terbang ke Qatar dan menyaksikan perlawanan piala dunia secara langsung, yang ditaja oleh Visa.Ketua Pegawai Perniagaan Kumpulan (Runcit) Bank Islam Mizan Masram berkata bank itu amat berbesar hati bekerjasama dengan Visa dan pelancaran kad kredit tersebut mencerminkan komitmennya untuk meningkat pengalaman pelanggan secara berterusan."Menerusi kad edisi terhad ini, kami menyasarkan 10,000 pemegang kad baharu terutamanya golongan muda dan yang baru bekerja untuk menyertai 150,000 pemegang kad kredit sedia ada kami.

(10,000 Terhad kad kredit-i visa edisi FIFA)

"Ketika dunia semakin menerima penyelesaian pembayaran tanpa tunai dan digital, tawaran baharu ini akan memberi kemudahan dan keselesaan sambil meraikan semangat terhadap sukan dan bola sepak. "Dengan reka bentuk menarik yang menampilkan trofi Piala Dunia FIFA pada bahagian latar kad, peminat bola sepak akan memperingati acara berprestij itu dan seterusnya memeriahkan lagi penganjuran Piala Dunia FIFA Qatar 2022,” katanya dalam ucapan beliau semasa melancarkan kad tersebut di sini, hari ini.Kejohanan Piala Dunia FIFA Qatar 2022 dijadualkan berlangsung dari 21 November hingga 18 Disember depan.Mengenai kempen yang berlangsung dari 15 Jun hingga 30 Sept, 2022 itu, Mizan berkata ganjaran yang disediakan termasuk tiket perlawanan dan penerbangan pergi-balik untuk dua orang, penginapan dan wang tunai bernilai RM10,000.Pemegang kad turut berpeluang memenangi hadiah sagu hati bulanan berupa barangan edisi terhad FIFA 2022, menikmati pulangan tunai atau baucar barangan sukan.Sementara itu menerusi satu kenyataan yang dikeluarkan Bank Islam, Pengurus Negara Visa bagi Malaysia Ng Kong Boon berkata Visa berharap rakyat Malaysia akan memanfaatkan pengalaman yang ditawarkan dengan memohon kad tersebut dan merebut peluang untuk memenangi tiket menonton perlawanan Piala Dunia secara langsung di Qatar serta barangan eksklusif FIFA yang menarik.  Manfaat lain termasuklah perlindungan takaful percuma bagi baki kad dan ganjaran TruPoints bagi setiap RM1 yang dibelanjakan menggunakan kad tersebut. Pemegang kad dengan 12 transaksi minimum setiap tahun turut layak untuk menikmati pengecualian fi tahunan.Pelanggan layak untuk menyertai kempen ini dengan memohon dan mengaktifkan kad edisi terhad itu atau mengumpul kelayakan penyertaan dengan berbelanja pada nilai minimum RM200 dalam satu resit menggunakan kad berkenaan sepanjang tempoh kempen.Permohonan kad tersebut boleh dibuat di cawangan Bank Islam yang berhampiran - BERNAMA


Tindakan tegas kepada penjawat awam Terengganu terlibat dadah - Menteri Besar

KUALA TERENGGANU, 15 Jun- Kerajaan Negeri Terengganu memandang serius permasalahan penyalahgunaan dadah di kalangan rakyat pelbagai peringkat di negeri itu. Ia termasuk memberi amaran keras dan tindakan tegas akan dikenakan kepada penjawat awam negeri berkenaan jika terbukti terlibat dengan musuh nombor satu negara itu. Menteri Besar Datuk Seri Dr. Ahmad Samsuri Mohktar menggesa pihak yang berkaitan seperti Polis Diraja Malaysia dan Agensi Anti Dadah Kebangsaan AADK untuk terus memperhebat operasi membanteras pengedaran dansalah guna dadah di negeri itu khususnya.  Beliau ditemui selepas merasmikan Majlis Sambutan Hari Antidadah Kebangsaan Peringkat Negeri Terengganu di Wisma Darul Iman, Kuala Terengganu.

(Menteri Besar Terengganu, Datuk Seri Dr. Ahmad Samsuri Mohktar)


SPRM: Tiga individu direman bantu siasatan berkaitan tuntutan palsu

SHAH ALAM, 15 Jun - Tiga lelaki termasuk seorang penjawat awam ditahan reman antara dua hingga empat hari bagi membantu siasatan berkaitan tuntutan palsu.Perintah reman itu dikeluarkan Majistret Muhammad Syafiq Sulaman selepas membenarkan permohonan Suruhanjaya Pencegahan Rasuah Malaysia (SPRM) bagi menahan ketiga-tiga lelaki itu bermula hari ini bagi membantu siasatan mengikut Seksyen 18 Akta SPRM 2009.

Sumber memaklumkan kesemua lelaki berusia 22 hingga 37 tahun itu ditahan di pejabat SPRM Selangor petang semalam. Menurut sumber, mereka disyaki terlibat dalam urusan mengemukakan dokumen yang mengandungi butiran palsu berkaitan tuntutan insurans kemalangan kereta atas seorang penama sedangkan tiada tuntutan insurans dibuat oleh penama berkenaan.- BERNAMA


Perbicaraan 1MDB: Kerjasama dengan Petrosaudi tidak rujuk MOF Inc

KUALA LUMPUR, 15 Jun - Kerjasama pelaburan 1Malaysia Development Berhad (1MDB) dengan PetroSaudi International Ltd (PSI) tidak pernah melalui MOF Inc sebaliknya, diluluskan terus Datuk Seri Najib Tun Razak yang merupakan Menteri Kewangan ketika itu.  Bekas Timbalan Ketua Setiausaha Kementerian Kewangan, Datuk Siti Zauyah Mohd Desa memaklumkan perkara itu ketika membacakan penyataan bertulis di Mahkamah Kuala Lumpur.  Jelasnya, bahagiannya iaitu MOF Inc, tidak jelas tentang tujuan pelaburan terbabit kerana pihak 1MDB tidak mendapatkan pandangan dan pertimbangan MOF terlebih dahulu sebelum kerjasama dimeterai.

(Bekas Perdana Menteri, Datuk Seri Najib Tun Razak hadir ke mahkamah bagi sambung perbicaraan kes pengubahan wang haram membabitkan dana 1Malaysia Development Berhad (1MDB) di Kompleks Mahkamah Kuala Lumpur di sini)

MOF Inc adalah sebuah badan korporat yang ditubuhkan di bawah Akta Menteri Kewangan (Pemerbadanan) 1957 yang memberi kuasa kepada kementerian itu membuat kontrak, pemerolehan, pembelian, pemilikan, pegangan serta mengekalkan aset.  Saksi pendakwaan ke 26 itu turut mengesahkan perbincangan mengenai kerjasama 1MDB dan PSI dibangkitkan dalam mesyuarat bertarikh 23 Disember 2009 tetapi hanya diperingkat mengenalpasti pelaburan mana yang boleh membawa pendapatan segera kepada 1MDB.  Perbicaraan berlangsung dihadapan Hakim Datuk Collin Lawrence Sequerah.


DOSM jamin tiada kebocoran data individu dibawah seliaannya

KUANTAN, 15 Jun- Perlindungan terhadap data individu menjadi teras dalam pengumpulan data statistik negara.  Jabatan Perangkaan Malaysia (DOSM) memberi jaminan tidak akan berlaku kebocoran data individu di bawah seliaannya.  Ketua Perangkawan Malaysia, Datuk Seri Dr Mohd Uzir Mahidin berkata DOSM setakat ini berjaya menjaga data-data individu daripada disalahgunakan.  "Data individu perlu dipelihara dan dilindungi. Alhamdulillah, DOSM berjaya mengekalkan data individu ini sebab kita tahu kita mengumpul maklumat berkala bukan kita ambil hari ni esok tak buat dah, kita nak supaya bila kita buat misalnya suatu yang diperlukan kerajaan bila dia buat dasar kita nak ukur balik apa yang berlaku jadi pastikan maklumat yang kita kumpulkan dan terus memberi maklumat terus terpelihara," kata Dr Mohd Uzir ketika pertemuannya bersama media di Kuantan.  Jelas beliau, pihaknya juga mempunyai sistem yang berperanan untuk melindungi data individu dan ia tidak akan mudah diakses secara tidak sah oleh mana-mana pihak.  Tambahnya, data yang dihasilkan DOSM adalah berbentuk statistik dan bukannya secara individu.  Dalam pertemuan itu, beliau turut berkongsi mengenai laman 'KAWASANKU' yang baharu dibangunkan oleh pihaknya dalam usaha mendekatkan masyarakat dengan data negara dalam bentuk statistik.

Melalui platform itu, penduduk boleh melihat informasi berkaitan profil demografi penduduk dari segenap aspek, berdasarkan penemuan Banci Penduduk dan Perumahan Malaysia 2020.  Malah katanya, buat pertama kali, statistik berkaitan dewan undangan negeri dan parlimen di seluruh negara, turut dikutip dan dipaparkan.  "Keterbukaan DOSM dan juga menghasilkan data-data yang dekat dengan para pengguna kepada semua orang lah. Jadi kita permudahkan dan nak supaya rakyat ni, statistik ni menjadi 'public goods' bukan perkara yang hanya orang tertentu sahaja tahu nak guna," tambahnya.

Menurutnya, laman web itu akan ditambah baik secara berperingkat, termasuk memuatnaik statistik berkaitan pendidikan, ekonomi, kesihatan dan alam sekitar, secara lebih terperinci.  Setelah platform itu lengkap dibangunkan Oktober nanti, data itu boleh diakses oleh setiap lapisan masyarakat.


Fenomena Supermoon muncul lagi

KUALA LUMPUR, 15 Jun- Fenomena Supermoon atau lebih tepat dikenali sebagai Strawberry Supermoon muncul lagi.Ia merupakan supermoon kedua muncul pada tahun ini.Lebih menarik lagi, fenomena supermoon itu turut menghiasi langit Malaysia, malam tadi.Bulan mengambang berada pada jarak terdekatnya dengan bumi sekali gus menyebabkan ia kelihatan lebih besar dan terang.Fenomena Supermoon kali ini diberi nama 'Strawberry' kerana dikaitkan dengan musim buah berkenaan pada bulan ini.Fenomena ini juga kelihatan di beberapa tempat di Asia, Eropah, Afrika dan Amerika dan hanya muncul tiga atau empat kali dalam setahun.Orang ramai pergi ke kawasan pesisiran pantai, mengambil peluang merakam detik fenomena Strawberry Supermoon.Mengikut Kalendar Astronomi Planetarium Negara untuk tahun 2022, tiga supermoon untuk tahun ini muncul pada 14 Jun, 14 Julai dan 12 Ogos.


Parlimen Belia: 153 APBM bahaskan empat usul di Dewan Rakyat

BANGI, 15 Jun- Parlimen Belia Malaysia (PBM) 2022 yang melibatkan 153 anggota Parlimen Belia Malaysia (APBM) akan membahaskan empat usul di Dewan Rakyat yang berlangsung dua hari bermula hari ini.Persidangan yang bermula pada 10 pagi itu dipengerusikan Timbalan Yang di-Pertua Dewan Rakyat, Dato' Mohd Rashid Hasnon. Dato' Rashid dalam ucapan ringkasnya berkata persidangan kali ini diharap mampu untuk menyerlahkan potensi belia sebagai pelapis negara serta memberi kesan positif kepada pembangunan belia negara secara keseluruhannya."Sebanyak empat usul akan dikemukakan dan dibahaskan selama dua hari pada persidangan kali ini. Semoga ahli perwakilan akan terus menunjukkan komitmen serta terlibat secara langsung secara aktif di sepanjang sesi perbahasan. Selamat bersidang," kata beliau dalam ucapannya kepada APBM hari ini, di sini. Pemindaan had umur minimum perkahwinan bagi orang Islam dan bukan Islam, inisiatif khas bagi menggalakkan penyertaan golongan belia dalam sektor penternakan dan pertanian, pemindaan akta perlindungan kepada kanak-kanak, orang tuan dan golongan orang kurang upaya (OKU), mengangkat Bahasa Melayu sebagai bahasa kedua ASEAN adalah empat usul yang akan dibahaskan dalam persidangan kali ini.

(153 anggota Parlimen Belia Malaysia bersidang membahaskan empat usul di Dewan Rakyat bermula hari ini/FBKBS)

Kesemua usul yang dibahas dan diputuskan dalam persidangan ini akan dikemukakan kepada Mesyuarat Jemaah Menteri.Walaupun dilaksanakan di luar premis Parlimen Malaysia, mekanisme pelaksanaan persidangan masih sama sebagaimana pelaksanaan di Parlimen Malaysia. Sesi penggulungan persidangan Parlimen Belia ini akan disempurnakan oleh Menteri Belia dan Sukan (KBS), Datuk Seri Ahmad Faizal Azumu.


Waspada pakej ibadah korban palsu

KUALA LUMPUR, 15 Jun- Orang ramai disaran berwaspada dengan pakej ibadah korban palsu yang diiklankan dengan harga terlalu murah sempena sambutan Hari Raya Aidiladha dijangka pada 10 Julai ini. Timbalan Setiausaha Agung Gabungan Persatuan-Persatuan Pengguna Malaysia (FOMCA) Nur Asyikin Aminuddin berkata orang ramai perlu menyemak sama ada syarikat yang menawarkan pakej tersebut berdaftar dengan Suruhanjaya Syarikat Malaysia (SSM), selain menyemak maklumat bank atau nombor telefon pihak pengeluar pakej di laman web semakmule.rmp.gov.my untuk transaksi secara dalam talian. “Jika keluar tanda amaran, maka orang awam perlu menjauhkan diri daripada pihak tersebut dan laporkan kepada pihak berkuasa seperti polis dan Suruhanjaya Komunikasi Multimedia Malaysia (MCMC) supaya iklannya dapat disekat untuk mengelakkan orang ramai terpedaya dengan iklan tersebut,” katanya kepada Bernama.Beliau berkata pihak yang mengeluarkan pakej ibadah korban palsu tidak patut mengambil kesempatan atas niat rakyat untuk beribadah kerana mereka sudah cukup terbeban dengan masalah harga barang keperluan yang kian meruncing. Yang Dipertua IKRAM Health Malaysia Dr Mohd Afiq Mohd Nor berkata orang ramai perlu mengesahkan kewujudan institusi yang menganjurkan program korban itu serta memastikan ia bersih daripada unsur penipuan dan penyalahgunaan wang.“Pakej korban palsu ini sangat memalukan agama kita kerana menipu orang ramai atas urusan agama yang penting ini demi keuntungan diri sendiri. Saya sarankan berhenti dan bertaubat serta jauhilah daripada urusan seperti ini,” katanya.Sementara itu Duta Yayasan Maghfirah dan penyanyi Mohammad Hafiz Hamidun berkata sudah tiba masanya pihak Jabatan Agama seperti Jabatan Kemajuan Islam Malaysia (JAKIM) dan pihak terlibat memantau dan mengambil tindakan sewajarnya kepada pihak yang menawarkan pakej korban palsu.“Antara tindakan (yang boleh diambil) ialah mewajibkan pihak yang ingin menganjurkan pakej korban untuk mendaftar di bawah jabatan agama negeri masing-masing supaya tidak wujud isu-isu yang tidak diingini.“Sebaiknya jika kita nak elakkan tertipu, pilihlah pakej korban dari pihak NGO yang berwibawa serta mempunyai maklumat lengkap pada poster yang dipaparkan seperti harga pakej, nama NGO, nombor akaun (bank) yang tepat dan lebih baik jika ada nombor telefon untuk dihubungi,” katanya.

Ketua Aktivis Persatuan Pengguna Islam Malaysia (PPIM) Datuk Nadzim Johan pula berkata pengguna perlu melihat sama ada harga yang ditawarkan untuk pakej korban itu relevan dan tidak tertipu dengan alasan pihak pengeluar.“Penipuan (seperti) ini bukan sahaja berlaku pada ibadah korban, orang pergi haji pun ada penipuan, umrah pun ada penipuan, jadi kita kena lebih bijak, kalau tidak kita akan jadi mangsa kepada kebodohan dan kejahilan kita sendiri,” katanya. -BERNAMA


Pegawai polis maut kemalangan motosikal

KUALA LUMPUR, 15 Jun- Seorang pegawai kanan polis maut dalam kemalangan membabitkan motosikal dan sebuah lori di Kilometer 11, Lebuhraya Grand Saga (Lebuhraya Cheras-Kajang) arah ibu negara, petang semalam.Ketua Jabatan Siasatan dan Penguatkuasaan Trafik Selangor Supt Azman Shariat berkata mangsa dikenali sebagai Mohd Farhan Zahari, 28, berpangkat inspektor yang bertugas di Ibu Pejabat Polis Daerah Subang Jaya.Beliau berkata ketika kejadian pada pukul 4.45 petang itu, sebuah lori dipandu lelaki tempatan berusia 30 tahun dari Hulu Langat menghala ke Jalan Kuchai Lama manakala Mohd Farhan yang juga dalam laluan sama dari Maktab Polis Diraja Malaysia menghala balik ke rumah di Gombak."Apabila tiba di Kilometer 11, mangsa cuba memintas lori berkenaan di bahu kiri jalan namun keadaan jalan didapati berpasir menyebabkan motosikal ditungganginya hilang kawalan lalu terjatuh di hadapan tayar belakang sisi kiri lori dan digilis oleh lori yang sedang bergerak terus di dalam laluannya yang sah," katanya dalam kenyataan hari ini.

Azman berkata mangsa yang mengalami kecederaan parah disahkan meninggal dunia di tempat kejadian dan mayat mangsa dihantar ke Bahagian Forensik Hospital Serdang untuk proses bedah siasat.Beliau berkata kenderaan terlibat dibawa di Balai Trafik Ibu Pejabat Polis Daerah Kajang untuk pemeriksaan dan kes di siasat di bawah Seksyen 41(1) Akta Pengangkutan Jalan 1987. -BERNAMA


Polis Marin rampas 70 bungkus air ketum di Mersing

MERSING, 15 Jun- Pasukan Polis Marin, PPM Wilayah Dua, Johor merampas 70 bungkus air ketum di sebuah rumah di Mersing, 12.30 tengahari semalam. Komandernya, Asisten Komisioner Muhd Zailani Abdullah berkata, suspek berusia 58 tahun, aktif kegiatan itu sejak dua tahun lalu.  Katanya, semua bungkusan air ketum yang sudah siap diproses itu dijumpai di dalam kotak ikan. Suspek akan menjual air ketum itu, RM10 sebungkus. Nilai rampasan berjumlah RM700. Tangkapan dan rampasan dibawa ke Markas Taktikal PPM Wilayah Dua Mersing untuk disiasat mengikut Seksyen 30(3) Akta Racun 1952 (Pindaan 2003).

(Komander PPM Wilayah Dua Johor, Asisten Komisioner Muhd Zailani Abdullah)


Pahang terima RM44.054 juta untuk bina, baik pulih rumah terkesan banjir

KUANTAN, 15 Jun- Sebanyak RM44.054 juta telah diperuntukan di Pahang bagi kerja-kerja pembinaan dan pembaikan struktur rumah yang terkesan akibat banjir besar hujung tahun lepas, kata Menteri Besar Datuk Seri Wan Rosdy Wan Ismail. Beliau berkata selain kerajaan negeri, peruntukan juga diterima daripada pelbagai pihak termasuk kerajaan Persekutuan menerusi Kementerian Pembangunan Luar Bandar (KPLB) serta Kementerian Perumahan dan Kerajaan Tempatan (KPKT), di samping sumbangan Kedutaan Emiriah Arab Bersatu (UAE).Katanya 148 buah rumah yang musnah sepenuhnya akibat bencana itu dibina baru dengan harga RM75,000 sebuah bagi rumah jenis tidak bertiang dan RM100,000 untuk rumah bertiang, manakala kerja baik pulih melibatkan 3,948 rumah dengan anggaran kos sehingga RM15,000 sebuah."Kerja-kerja verifikasi dan pembaikan kerosakan rumah telah bermula seawal Januari lepas dan dijangka selesai Ogos ini, manakala kerja-kerja pembinaan rumah baharu akan bermula Jun ini dengan jangkaan selesai selewat-lewatnya September," katanya dalam kenyataan di sini hari ini. Bagi tujuan itu, Wan Rosdy berkata kerajaan negeri telah melantik 90 kontraktor di seluruh negeri setakat ini dengan 13 lagi kontraktor dijangka dilantik dalam masa terdekat.

(Menteri Besar Pahang, Datuk Seri Wan Rosdy Wan Ismail)

Kerja-kerja pembaikan dan pembinaan itu juga melibatkan pihak berkaitan seperti Pejabat Daerah dan Tanah, Jabatan Kerja Raya, Syarikat Perumahan Negara Berhad, PR1MA Malaysia, FELCRA Bina dan Giat Mara.Wan Rosdy berkata pihaknya juga akan melakukan pemantauan sepanjang kerja pembaikan dan pembinaan berjalan bagi memastikan rumah terlibat disiapkan sebaiknya untuk keselesaan mangsa yang telah diuji dengan bencana itu.


Kerjasama media Malaysia dan Thailand perkukuh perkongsian maklumat

PADANG BESAR, 15 Jun- Bagi mengukuhkan hubungan kerjasama antara pengamal media Malaysia dan Thailand, Persatuan Wartawan Perlis (PWP) menandatangani nota persefahaman dengan Persatuan Media Selatan Thailand.Kerjasama ini membolehkan pertukaran budaya dan perkongsian kepakaran dalam bidang kewartawanan.Menurut Presiden PWP Mohammad Asri Shafii, usaha yang digerakkan ini mendapat sokongan padu Raja Muda Perlis, Tuanku Syed Faizuddin Putra Jamalullail.Perjanjian itu ditandatangani oleh Mohammad Asri dan wakil Persatuan Media Selatan Thailand, Phiphob dalam satu majlis petang semalam disaksikan Tuanku Syed Faizuddin dan Raja Puan Muda Perlis,Tuanku Hajjah Lailatul Shahreen Akashah Khalil.Terdahulu Tuanku Syed Faizuddin menyertai Kayuhan Majlis Agama Islam dan Adat Istiadat Melayu Perlis (MAIPs) Peduli bersempena sambutan Hari Wartawan Nasional (HAWANA) 2022 Peringkat Negeri Perlis itu turut disertai oleh ketua dan wakil agensi kerajaan di Perlis.Aktiviti yang dianjurkan dengan kerjasama PWP itu adalah bagi meraikan pengamal media di negeri ini disamping turut memberi sumbangan kepada asnaf yang memerlukan di kawasan Felcra Lubuk Sireh dan seterusnya kepada golongan yang memerlukan di kawasan Padang Besar, Thailand.MAIPs mendapat mandat daripada sebahagian penyumbang yang berhasrat agar kami dapat berkongsi rezeki bersama sahabat dari Selatan Thailand.

(Presiden PWP Mohammad Asri dan wakil Persatuan Media Selatan Thailand, Phiphob menunjukkan MOU yang ditandatangani sambil disaksikan Tuanku Syed Faizuddin dan Raja Puan Muda Perlis,Tuanku Hajjah Lailatul Shahreen Akashah Khalil)


Tidak bayar gaji pekerja, MTUC kesal sikap majikan

KEMAMAN, 15 Jun- Kira-kira 50 pekerja syarikat Handal Cranes Sdn Bhd mengadakan piket di pekarangan syarikat tersebut di Teluk Kalong, Kemaman bagi mendesak majikan mereka melunaskan gaji dan pelbagai elaun yang tidak dibayar.  Handal Cranes merupakan anak syarikat Handal Energy Berhad yang menyediakan operasi kren luar pantai dan perkhidmatan penyelenggaran kren didakwa menganiaya pekerjanya sejak 2020 selepas diambil alih pengurusan baharu.Menurut Setiausaha Agung Kongres Kesatuan Sekerja Malaysia (MTUC), Kamarul Baharin berkata pihaknya kesal dengan tindakan majikan yang menganiaya pekerja.

(Setiausaha Agung Kongres Kesatuan Sekerja Malaysia (MTUC), Kamarul Baharin)

Beliau sudah mengadakan beberapa kali rundingan melalui mesyuarat dengan pihak pengurusan namun syarikat masih gagal menjelaskan gaji pekerja sehingga hari ini dan sekiranya syarikat tersebut gagal membayar gaji, kesemua pekerja akan mengambil tindakan berpiket di ibu pejabat di Kuala Lumpur.  "MTUC dan para pekerja semua hadir hari ini kerana tiada pilihan lain. Kita dah berunding dengan pihak pengurusan dan juga telah bermesyuarat untuk membayar gaji pekerja tapi mereka berdegil tak nak bayar. Maka, inilah jalan akhir yang kita ambil untuk kita bagi amaran kepada syarikat Handal Cranes Sdn Bhd.Tindakan berpiket ini tak berhenti hari ini, jika mereka tidak menjawab tuntutan kita dalam tempoh 10-15 hari, kita akan ambil tindakan berpiket di pejabat Kuala Lumpur, " kata Kamarul Baharin menjelaskan kepada RTM semasa berpiket di hadapan bangunan syarikat Handal Cranes Sdn Bhd, di sini.

Bagi wakil pekerja, Mohd Safwan Zahari, 31, sehingga kini, pekerja tidak dibayar gaji bagi bulan Mac dan April tahun ini. Syarikat tersebut juga membuat potongan gaji sebanyak 15-25% bagi setiap pekerjanya sejak beberapa tahun lalu.  "Hari ini kami masih lagi tak terima sebarang bayaran gaji sejak dari bulan Mac. Tiada khabar berita dari pengurusan tertinggi pun sampai hari ini. Mereka asyik bagi alasan syarikat tiada duit tapi kami ini perlukan gaji untuk teruskan kelangsungan hidup. Nak datang kerja pakai duit, balik kerja pun duit. Gaji tak bayar tapi suruh datang kerja," kata Mohd Safwan Zahari kepada pemberita RTM.

Tambah Safwan lagi, hampir 100 pekerja menerima nasib yang sama hingga menyebabkan ada antara pekerja terpaksa berhenti demi mencari duit untuk menyara keluarga masing-masing.  Sementara itu, seorang lagi pekerja Wan Mohd Safawi Wan Salleh, 41 berkata dia yang berkerja di syarikat tersebut selama 16 tahun kini terpaksa mencari peluang pekerjaan lain bagi menyara isteri dan anaknya yang berusia 12 hingga lapan tahun.  "Bila jadi macam ni, mereka bagi banyak sangat alasan. Siap kena potong gaji tanpa rela. Perkara-perkara ini jadi beban kepada pekerjalah. Kita semua sedia maklum, keadaan hidup sekarang pun bergantung pada hutang. Hutang kereta, hutang rumah dan nak tanggung anak-anak ke sekolah semua," tambah Wan Mohd Safawi meluahkan rasa kesal kepada RTM.


Sultan Selangor, Tengku Permaisuri zahir ucapan takziah atas pemergian Tun Arshad Ayub

SHAH ALAM, 15 Jun- Sultan Selangor Sultan Sharafuddin Idris Shah dan Tengku Permaisuri Selangor Tengku Permaisuri Norashikin berkenan menzahirkan perutusan takziah kepada waris dan keluarga tokoh pendidikan negara Tun Arshad Ayub, 93, yang meninggal dunia semalam.Menerusi hantaran di akaun Facebook, Selangor Royal Office memaklumkan Sultan Sharafuddin mengagumi usaha-usaha Allahyarham yang mempunyai visi dan pandangan jauh dalam merancang sesuatu perkara, di samping mempunyai pendirian bahawa sesuatu kejayaan yang cemerlang boleh dicapai dengan usaha yang bersungguh-sungguh dan komitmen yang berterusan.Menurut kenyataan tersebut, Arshad pernah memegang beberapa jawatan penting dalam kerajaan dan merupakan perintis kepada pembangunan Institut Teknologi MARA yang kini dikenali sebagai Universiti Teknologi MARA (UiTM).“Penubuhan UiTM yang diasaskan Allahyarham adalah bertujuan untuk memberi peluang kepada pelajar-pelajar yang kurang bernasib baik terutama dari luar bandar melalui program-program yang diadakan di UiTM.“Visi dan perancangan Allahyarham ini telah menghasilkan ramai para profesional dan ilmuan yang diiktiraf oleh antarabangsa. Allahyarham Tun Dr Arshad Ayub telah mencurahkan sebahagian besar tenaga dan usianya kepada pembangunan UiTM,” menurut kenyataan itu.Kenyataan itu memaklumkan sebagai menghargai usaha Arshad dalam membangunkan UiTM yang Kampus Induknya terletak di Selangor, baginda telah mengurniakan Darjah Kebesaran Kelas Pertama, Seri Paduka Mahkota Selangor (S.P.M.S.) yang membawa gelaran Datuk Seri.“Sesungguhnya negara telah kehilangan seorang tokoh pelopor inovasi pendidikan dan pentadbiran yang sukar dicari ganti,” menurut kenyataan itu.

Kenyataan itu menyebut baginda berdua berharap balu Allahyarham Toh Puan Zaleha Mohd Arshad dan waris keluarga tabah menerima ketentuan Allah dan semoga roh Allahyarham ditempatkan dalam kalangan orang-orang beriman.Allahyarham sebelum ini dilapor dimasukkan ke Unit Rawatan Rapi (ICU) sejak Selasa lepas kerana masalah kesihatan, sebelum menghembuskan nafas terakhirnya pada pukul 2.06 pagi semalam.Beliau meninggalkan seorang isteri dan tujuh orang anak iaitu lima lelaki dan dua perempuan.


Klinik bergerak bantu beri perkhidmatan selepas klinik kesihatan terbakar

KOTA KINABALU, 15 Jun- Sebuah pasukan klinik bergerak ditubuhkan untuk memberikan perkhidmatan kesihatan kepada penduduk yang terkesan akibat kejadian kebakaran Klinik Kesihatan Mansiat di Jalan Tulid, Sook, lewat petang semalam.Pengarah Kesihatan Sabah Datuk Dr Rose Nani Mudin berkata fasiliti lain juga akan dikenal pasti bagi tujuan itu, seperti dewan masyarakat untuk dijadikan sebagai fasiliti alternatif untuk memberi perkhidmatan kesihatan kepada penduduk setempat.Beliau berkata selain itu penduduk terlibat terutama di kawasan Mansiat juga boleh mendapatkan perkhidmatan kesihatan di klinik kesihatan terdekat iaitu Klinik Kesihatan Tulid terletak kira-kira 30 kilometer dari pekan Sook.“Semua perkhidmatan (kesihatan) akan dipindahkan ke fasiliti itu (Klinik Kesihatan Tulid),” katanya dalam kenyataan kenyataan hari ini.Mengulas kejadian petang semalam, Dr Rose Nani berkata seluruh bangunan klinik berstruktur kayu dan aset dalam fasiliti klinik itu termasuk sebuah ambulans musnah sepenuhnya, namun lima unit kuarters staf terletak kira-kira 50 meter dari klinik itu tidak terjejas.Semalam, Klinik Kesihatan Mansiat yang terletak kira-kira 40 kilometer dari pekan Keningau dan memberi khidmat kepada penduduk sejak 1970an, musnah dalam kebakaran dan kejadian tidak melibatkan sebarang kecederaan atau kemalangan jiwa, manakala punca kejadian dan kerugian masih disiasat.Sook merupakan sebuah daerah kecil di kawasan pedalaman Sabah yang terletak dalam daerah Keningau kira-kira 148 kilometer Tenggara dari Kota Kinabalu.-BERNAMA

(Klinik Kesihatan Mansiat yang terletak kira-kira 40 kilometer dari pekan Keningau musnah dalam kebakaran, petang semalam)


JKKN anjur Festival Kesenian Rakyat Kelate tiga hari bermula esok

KOTA BHARU, 15 Jun- Jabatan Kebudayaan dan Kesenian Negara (JKKN) Kelantan akan menganjurkan Festival Kesenian Rakyat Kelate (FKRK) 2022 di Pantai Geting, Tumpat, selama tiga hari mulai esok.JKKN dalam kenyataan hari ini berkata FKRK 2022 kembali menemui masyarakat Kelantan khasnya serta pengunjung luar Kelantan, setelah tidak dapat dilaksanakan pada 2020 akibat penularan wabak COVID-19 dan dianjurkan secara dalam talian tahun lepas."Pelbagai pengisian dan program menarik menanti pengunjung antaranya pertandingan Battle Of The Bands, mewarna dan pertandingan Akhir Dikir Barat FKRK serta pelbagai permainan tradisional dan sukan rakyat," menurut kenyataan itu.

JKKN berkata selain itu pelbagai persembahan seni, pameran dan gerai jualan serta program interaktif juga diadakan sepanjang tiga hari festival itu berlangsung."Pada malam Gala FKRK 2022 (18 Jun) akan diadakan persembahan apresiasi gendang Kelantan yang menggabungkan alatan muzik tradisional seperti Rebana Ubi, Gendang Panjang Siam, Rebana Kercing dan Rebana Mangkuk iaitu sejenis alat gendang yang diperbuat daripada mangkuk getah dan kesenian rebana mangkuk ini hanya terdapat di Tanah Merah," menurut kenyataan itu.


TLDM patahkan cubaan 11 PATI masuk ke negara

KOTA TINGGI, 15 Jun- Tentera Laut Diraja Malaysia (TLDM) berjaya menggagalkan cubaan 11 Pendatang Asing Tanpa Izin (PATI) memasuki negara ini di perairan Tanjung Penyusop, Kota Tinggi, Johor pada pukul 12.30 malam tadi.  Bahagian Komunikasi Strategik, Markas Pemerintahan Armada Barat menerusi kenyataan berkata pihaknya mengesan bot berkelajuan tinggi dari perairan Batam, Indonesia disyaki menuju ke lokasi itu.  Menyedari kehadiran TLDM, bot berkenaan bertindak meloloskan diri.  Bagaimanapun, pihaknya berjaya memberkas PATI tersebut di kedudukan 3.1 batu nautika barat daya Tanjung Penyusop.  Kesemua yang ditahan berusia 20 hingga 50 tahun dan tidak memiliki sebarang dokumen pengenalan diri yang sah serta menceroboh negara melalui jalan laut yang tidak diwartakan.PATI yang diberkas dibawa ke Jeti Maritim Tanjung Pengelih dan diserahkan kepada Jabatan Imigresen Malaysia (JIM) untuk tindakan lanjut.


Nak nikah, guna saluran betul - Raja Muda Perlis

KANGAR, 15 Jun- Raja Muda Perlis, Tuanku Syed Faizuddin Putra Jamalullail menitah nasihat agar pasangan yang ingin berkahwin untuk menggunakan saluran yang betul dalam urusan mendirikan rumah tangga. Perkahwinan yang teratur dan mengikut undang-undang akan menjadikan sesebuah keluarga hidup aman dan harmoni.  Ini juga menjadi penyumbang kepada faktor kebahagiaan sesebuah rumah tangga.  Demikian titah baginda ketika merasmikan dan mengurniakan tauliah di Muzakarah Penolong Pendaftar Perkahwinan Orang Islam Negeri Perlis Tahun 2022 di Mes Pegawai Kanan Polis DiRaja Malaysia (PDRM).  Baginda turut menzahirkan penghargaan kepada penerima tauliah lantikan dengan harapan semoga lantikan dan tugasan yang telah diamanahkan dapat dilaksanakan dengan penuh keikhlasan dan tanggungjawab yang tinggi di dalam diri masing-masing di samping sentiasalah menjadikan Al-Quran dan Sunnah Rasulullah SAW sebagai pegangan, panduan dan rujukan.

(Raja Muda Perlis, Tuanku Syed Faizuddin Putra Jamalullail, pada majlis kurnia tauliah urniakan tauliah di Muzakarah Penolong Pendaftar Perkahwinan Orang Islam Negeri Perlis Tahun 2022)


Indeks jenayah di Melaka menurun

JASIN, 15 Jun- Melaka mencatatkan penurunan indeks jenayah melibatkan pelbagai kes bagi tempoh Januari hingga Mei tahun ini dengan hanya 605 kes berbanding 619 kes tempoh sama tahun lepas.  Ketua Polis Melaka, Datuk Zainol Samah berkata, daripada keseluruhan kes yang direkodkan itu sebanyak 318 kes berjaya diselesaikan dalam tempoh lima bulan tahun ini. Sementara itu bagi kes dadah pula, sebanyak 373 kes telah di ambil tindakan dengan jumlah tangkapan 1,784 suspek.  "Dalam hal yang demikian pihak kita sentiasa mengambil tindakan proaktif dengan mendapatkan maklumat-maklumat bagi mengesan penjenayah setakat sekarang Alhamdulillah keadaan keselamatan dan jenayah di negeri Melaka kini terkawal,"kata Zainol. Beliau berkata demikian ketika ditemui selepas majlis Program Townhall Bembanku Maju Jaya di Jasin.  Hadir sama Yang Dipertua Majlis Perbandaran Hang Tuah Jaya (MPHTJ), Datuk Shadan Othman dan Pengerusi Penyelaras Jawatankuasa Pembangunan dan Penyelarasan Dewan Undangan Negeri (Japerun) Bemban, Datuk Rahman Hassan.  Menurut beliau, polis Melaka akan terus mempertingkatkan usaha proaktif dalam menangani masalah jenayah dan dadah di negeri ini demi memastikan keselamatan dan kesejahteraan masyarakat.

(Ketua Polis Melaka, Datuk Zainol Samah)


Jemaah haji dipilih menjadi tetamu Allah meskipun dalam keadaan kekurangan

MAKKAH, 15 Jun - Dalam kesukaran, ada kesenangan dan kemudahan, mungkin itulah yang dapat digambarkan terhadap seorang jemaah haji, Shahriman Sapiee, dari Kuang, Selangor, apabila dipilih menjadi tetamu Allah kali ini, meskipun dalam keadaan kekurangan.  Beliau yang ditimpa penyakit strok atau angin ahmar pada dua tahun lalu beranggapan dalam ujian itu, tempoh tersebut adalah pemulihan untuknya mempelajari dengan lebih mendalam persediaan untuk ke Tanah Suci selain ujian untuknya beribadah dan menghambakan diri kepada Yang Maha Esa.  "Sebabnya daripada situlah saya belajar macam-macam persediaan yang mana semua persediaan itu saya gunakan sejak saya menjejakkan kaki ke Madinah sehinggalah sampai ke Makkah ini, contohnya dalam pemulihan strok ini saya diperlukan untuk banyak membaca, lalu saya membaca Al-Quran," kata beliau. Shahriman turut bersyukur kerana di dalam kesukaran bergerak, tangan dihulur tidak pernah putus dalam membantu pergerakannya di Tanah Suci.

(Jemaah haji, Shahriman Sapiee bersalaman dengan Ketua Rombongan Haji Malaysia, Datuk Seri Syed Saleh Syed Abd Rahman)

"Dalam kesukaran itu ada kesenangannya dan Alhamdulillah sejak saya menjejakkan kaki ke Kompleks Tabung Haji sehinggalah sampai ke Madinah dan sehinggalah datang ke Makkah ini, begitu ramainya orang yang membantu saya," menurut beliau. Sementara itu isteri Shahriman, Juhaidah Mohd Mokhtar beranggapan kehadiran mereka sebagai Dhuyufurrahman adalah pilihan Allah dan redha di atas segala ketentuan-Nya.  "Sebenarnya kami tak buat rayuan, jadi kami dipilih, walaupun saya rasa suami saya tak sihat, tapi Allah bagi laluan yang mudah untuk dia dipilih, jadi kami redha lah, dan kami akan usahakan tunaikan tanggungjawab kami kepada Allah," ujar beliau.


Polis siasat video tular warga asing sokong hina Nabi Muhammad

(Pengarah Jabatan Siasatan Jenayah Bukit Aman, Datuk Seri Abd Jalil Hassan)

KUALA LUMPUR, 15 Jun - Pihak polis mengesahkan menerima laporan dan sedang melakukan siasatan terhadap rakaman video yang kini tular di pelbagai aplikasi media sosial, susulan penularan video sekumpulan lelaki menyokong tindakan menghina Nabi Muhamad S.A.W di India.Menurut Pengarah Jabatan Siasatan Jenayah Bukit Aman, Datuk Seri Abd Jalil Hassan, siasatan dijalankan oleh Unit Siasatan Jenayah Terkelas, Bahagian Pendakwaan/ Undang-Undang (D5) mengikut Seksyen 505(b) Kanun Keseksaan dan Seksyen 233 Akta Komunikasi dan Multimedia 1998.

(Video yang tular di aplikasi Tik Tok memaparkan sekumpulan lelaki warga asing menyokong tindakan ahli politik India menghina Nabi Muhammad S.A.W)

Ujarnya, siasatan masih diteruskan dan pihaknya menasihatkan orang ramai agar tidak membuat sebarang spekluasi yang boleh menjejaskan siasatan.Sebelum ini, tular rakaman video menerusi aplikasi Tik Tok yang memaparkan sekumpulan lelaki yang dipercayai warga asing berkumpul di hadapan kuil Batu Caves bagi menyatakan sokongan mereka terhadap tindakan seorang ahli politik di india yang menghina Nabi Muhamad S.A.W.Video berdurasi 1 minit 18 saat itu telah mendapat ribuan tontonan dan dikesan turut tular di media sosial lain seperti Facebook dan WhatsApp.


Jenazah Hamid Gurkha selamat dikebumi

KLANG, 15 Jun - Jenazah pelawak veteran Abdul Hamid Ab Rahman atau lebih dikenali Hamid Gurkha selamat dikebumikan di Tanah Perkuburan Masjid Kota Raja, Kampung Jawa di sini malam tadi.Terdahulu, jenazah disolatkan di Masjid Kota Raja dan dikebumikan di tanah perkuburan itu kira-kira pukul 9.50 malam.Selain keluarga, beberapa teman rapat dan rakan selebriti Allahyarham turut kelihatan di pekarangan masjid dan tanah perkuburan antaranya penyanyi, Datuk Nashrudin Elias atau Nash dan pelawak Sulaiman Yassin (Mat Over).

(Allahyarham Hamid Gurkha / Foto fail)

Hamid Gurkha, 89, menghembuskan nafas terakhir di Hospital Tengku Ampuan Rahimah di sini, pada 2.19 petang semalam akibat sakit tua.Allahyarham mula dikenali menerusi filem Panglima Badol pada 1978 selain turut popular menerusi filem Senario The Movie dan Zombi Kampung Pisang. -BERNAMA


Kemalangan bas di Jeddah: Seorang mangsa masih dirawat di Makkah

KUALA LUMPUR, 14 Jun- Seorang rakyat Malaysia yang merupakan mangsa kemalangan jalan raya di Muzdalifah, Arab Saudi pada Khamis lepas masih lagi menerima rawatan di Mekah.Menurut Konsulat Jeneral Malaysia (KJM) di Jeddah menerusi satu kenyataan di Facebook, mangsa dinasihatkan untuk terus mendapatkan rawatan susulan atas nasihat doktor serta permintaannya sendiri.“KJM Jeddah akan terus menghulurkan bantuan konsular terhadap mangsa insiden ini dan mendoakan agar beliau akan segera pulih. InsyaAllah,” menurut kenyataan itu.Seorang lagi mangsa telah dihantar pulang ke Malaysia dengan penerbangan Saudi Airlines pada awal pagi 14 Jun.

Kementerian Luar pada minggu lepas mengesahkan insiden kemalangan melibatkan bas pekerja dinaiki 15 rakyat Malaysia yang bekerja di sebuah syarikat pembinaan yang terlibat dengan projek landasan dan perkhidmatan kereta api di Mekah. KJM berkata susulan kejadian itu, pihaknya telah melawat dua orang mangsa tersebut yang masing-masing dirawat di Hospital An Nur dan King Faisa Hospital di Mekah.- BERNAMA


Tentukan harga siling barang, libat urus bersama pemain industri diteruskan

PUTRAJAYA, 14 Jun- Pendekatan libat urus bersama pemain industri dalam menentukan harga siling barang dan makanan diteruskan bagi mencapai situasi 'menang-menang' kepada penternak, pemborong, peniaga dan pengguna.Timbalan Menteri Perdagangan Dalam Negeri dan Hal Ehwal Pengguna, Datuk Rosol Wahid berkata pelaksanaan itu selaras keputusan kerajaan memperkenalkan harga siling bergerak yang berubah kepada faktor harga input, bagi mengatasi masalah sekuriti makanan.

(Timbalan Menteri Perdagangan Dalam Negeri dan Hal Ehwal Pengguna, Datuk Rosol Wahid)

Semua aspek diambil kira untuk diperhalusi serta dibawa ke meja rundingan dengan pihak berkepentingan iaitu kementerian dan agensi berkaitan, penternak, pemborong dan persatuan pengguna.Kementerian Perdagangan Dalam Negeri dan Hal Ehwal Pengguna (KPDNHEP) juga optimis, subsidi untuk golongan layak terutama B40 perlu diteruskan."Saya nampak subsidi tu setakat ini kerajaan tidak boleh berhenti. Saya nampak untuk kestabilan benda ini dan hendak pastikan rakyat yang B40 ini mendapat nikmat, kerajaan akan teruskan. Mungkin kerajaan setuju mungkin akan lebih berkurangan. kalau mesyuarat sekarang ini, empat bulan ini kerajaan belanja RM723 juta, 4 bulan bukan setahun, empat bulan. Mungkin dengan bergerak ini mungkin dapat kurangkan sikitlah, beban kerajaan. Itu harapan kita", katanya.Datuk Rosol ditemui media selepas menyempurnakan Majlis Pelancaran Kerjasama Mega Pengagihan Daging Korban Sejuk Beku Tahun 1443H/2022.


Pengurusan jemaah yang khusus dan teratur, Malaysia terpilih program ‘Makkah Route’

MAKKAH, 14 Jun- Pengurusan jemaah yang khusus dan teratur antara faktor pemilihan Malaysia dalam program ‘Makkah Route’ atau pra pelepasan jemaah haji. Selain itu, disiplin yang tinggi dalam mematuhi peraturan turut membolehkan Malaysia terus menikmati kemudahan itu sejak 2017. Mengimbas kembali catatan sejarah haji negara, Ketua Rombongan Haji Malaysia, Datuk Seri Syed Saleh Syed Abd Rahman berkata Malaysia satu-satunya negara pilihan Kerajaan Arab Saudi ketika projek rintis dilaksanakan pada 2017.

(Ketua Rombongan Haji Malaysia, Datuk Seri Syed Saleh Syed Abd Rahman)

Kini, selain Malaysia, empat buah lagi Negara yang turut mendapat kelebihan Makkah Route adalah Morocco, Pakistan, Indonesia dan Bangladesh.

"Dimana Imigresen Arab Saudi berada di KLIA untuk memeriksa pasport-pasport jemaah haji dan seterusnya apabila jemaah haji sampai di Lapangan Terbang Madinah ataupun Jeddah, mereka tidak lagi memerlukan untuk melalui pemeriksaan Imigresen. Mereka akan terus menaiki bas untuk ke hotel mereka masing-masing. "Ini satu kemudahan yang diberi untuk keselesaan dan kerehatan yang secukupnya kepada jemaah haji dari Malaysia.  Katanya, Malaysia mempunyai sebuan badan pengurusan haji secara khusus dan sistematik iaitu Tabung Haji (TH), yang memudahkan kerajaan Arab Saudi berurusan secara terus dan teratur dalam pelaksanaan program tersebut. "Sudah tentunya juga pihak Kementerian Haji dan juga Kerajaan Arab Saudi mempunyai hubungan yang cukup rapat dengan Tabung Haji dan juga Malaysia. "Ini juga memudahkan mereka untuk berurusan. Kita sebenarnya sama-sama kita memperhalusi dan menambahbaik lagi sistem pra pelepasan atau 'Makkah Route' ini sebelum dilaksanakan dengan sepenuhnya kepada beberapa negara-negara", katanya.